**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Ιανουαρίου 2025, ημέρα Δευτέρα και ώρα 15.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής κ. Χριστόδουλου Στεφανάδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των  Δημοσίων Ωνασείων Σχολείων» (3η συνεδρίαση – β΄ ανάγνωση).

Στη συνεδρίαση παρέστησαν η Υφυπουργός, κυρία Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

 Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Δεληκάρη Αγγελική, Θεοχάρης Θεοχάρης (Χάρης), Αμυράς Γεώργιος, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Κασιμάτη Ειρήνη (Νίνα), Κοντοτόλη Μαρίνα, Τσαπανίδου Παρθένα (Πόπη), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, ξεκινά η τρίτη συνεδρίαση της Διαρκούς Επιτροπής Μορφωτικών Υποθέσεων. Το θέμα της ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των  Δημοσίων Ωνασείων Σχολείων».

Προτού εισέλθουμε στη συζήτηση, εισερχόμαστε στην ψήφιση επί της αρχής.

Καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Λοβέρδος Ιωάννης- Μιχαήλ (Γιάννης).

**ΙΩΑΝΝΗΣ- ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας):** Υπέρ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Παραστατίδης Στέφανος.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Τσαπανίδου Παρθένα (Πόπη).

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** O Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Δελής Ιωάννης.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Κατά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Ασημακοπούλου Σοφία-Χάϊδω.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** H Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Τζούφη Μερόπη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κατά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** O Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** O Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Καραναστάσης Διαμαντής, δεν παρίσταται. Θα ψηφίσει μόλις έρθει.

O Ειδικός Αγορητής της Κ.Ο.«Σπαρτιάτες», κ. Κόντης Ιωάννης, δεν παρίσταται. Θα ψηφίσει μόλις έρθει.

Συνεπώς, ούτως ή άλλως, το ως σχέδιο νόμου του Υπουργείου Παιδείας και Θρησκευμάτων και Αθλητισμού, γίνεται δεκτό επί της αρχής, κατά πλειοψηφία.

Τον λόγο έχει η κυρία Υπουργός.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και αθλητισμού):** Σας ευχαριστώ πολύ, κύριε Πρόεδρε.

Θα μου επιτρέψετε να ευχαριστήσω ξανά όλους τους συναδέλφους για την προθυμία τους να επεξεργαστούν αναλυτικά το νομοσχέδιο. Βεβαίως δεν είμαι εγώ που θα τους επιβραβεύσω, αλλά η ευπρέπεια νομίζω κατεδείχθη και είναι κάτι που είναι εξαιρετικά ευχάριστο για την Ελληνική Βουλή. Θα ήθελα μόνο να πω στους συναδέλφους και να το λάβουν υπόψη τους πριν τοποθετηθούν ότι το Υπουργείο μας επεξεργάζεται τις δυνατότητες που υπάρχουν ώστε να υπάρχει μια προτεραιοποίηση των παιδιών που προέρχονται από τις περιοχές που θα γίνουν τα ΔΗΜΩΣ, τα Δημόσια Ωνάσεια Σχολεία καθώς επίσης, και για την οργανικότητα των εκπαιδευτικών. Όταν θα είμαστε έτοιμοι, τη διατύπωση αυτή, θα σας την κάνουμε γνωστή με τροπολογία. Σας το λέω απλώς εκ των προτέρων.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Μέχρι την Ολομέλεια;

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και αθλητισμού):** Ναι, εννοείται.

Σας το λέω εκ των προτέρων για το συμπεριλάβετε στις αντιρρήσεις, αιτιάσεις, τις παρατηρήσεις, οτιδήποτε άλλο θέλετε και θα απαντήσω συνολικά και στις ερωτήσεις που έχουν τεθεί και σε όσες ενδεχομένως θα θέσετε, κατά τη διάρκεια της συνεδρίασης. Ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Υπουργέ.

Τον λόγο έχει ο Εισηγητής της Πλειοψηφίας, κ. Ιωάννης- Μιχαήλ (Γιάννης) Λοβέρδος.

**ΙΩΑΝΝΗΣ ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

 Θεωρώ ότι σήμερα ήταν μια πολύ γόνιμη και σημαντική μέρα από την ακρόαση των φορέων που έγινε πριν από λίγη ώρα. Μάθαμε και δώσαμε και απαντήσεις σε πολλά από τα ερωτήματα που ενδεχομένως είχαν οι βουλευτές για το σχέδιο νόμου του Υπουργείου Παιδείας για τα Ωνάσεια Σχολεία.

 Ένα θέμα που έχει ήδη προκαλέσει αντιδράσεις από ορισμένους φορείς, όπως ακούσαμε προηγουμένως, κυρίως από την Ανώτατη Συνομοσπονδία Γονέων και Κηδεμόνων και από την ΟΛΜΕ. Η παρέμβαση της Υφυπουργού της κυρίας Μακρή, θεωρώ πως είναι σημαντική, γιατί τα δύο ζητήματα στα οποία υπάρχουν οι περισσότερες αντιδράσεις απ’ ότι καταλαβαίνω, αφορούν τι θα συμβεί με τους εκπαιδευτικούς και αν θα χάσουν την οργανική τους θέση στα σχολεία αυτά, τα οποία από κανονικά σχολεία μετατρέπονται σε Ωνάσεια που είναι 11 γυμνάσια και 11 γενικά λύκεια σε όλη τη χώρα, κυρίως σε περιοχές που κατά τεκμήριο είναι λιγότερο αναβαθμισμένες από άλλες. Μεταξύ των οποίων σχολεία στην Αττική, στο Μενίδι στον Δήμο Αχαρνών, στο Πέραμα και στην Κυψέλη καθώς επίσης, δύο σχολεία τα οποία βρίσκονται και στην ιδιαίτερη Εκλογική μου Περιφέρεια για την οποία είμαι περήφανος, στο Περιστέρι.

Το θέμα αυτό, κατά τη γνώμη μου, δεν ξέρω τι τροπολογία θα φέρει το Υπουργείο Παιδείας θα τη δούμε σύντομα, πριν από την Ολομέλεια που είναι την Τετάρτη. Αλλά, εκτιμώ ότι οι αντιδράσεις που υπήρξαν σε ό,τι αφορά την οργανική θέση των εκπαιδευτικών είναι μια αντίδραση που υπήρχε και όταν συζητούσαμε το νομοσχέδιο για τα Πρότυπα και Πειραματικά Σχολεία, διότι και για εκεί υπήρξαν αντιδράσεις. Ξέρουμε από την μέχρι στιγμής εμπειρία ότι κανένας εκπαιδευτικός δεν έχασε την οργανική του θέση. Μπορεί να μετακινήθηκε σε άλλο σχολείο, αλλά πολύ κοντά στην κατά προτεραιότητα, πολύ κοντά στο σχολείο όπου ήδη υπηρετούσε και αρκετοί απορροφήθηκαν από τα μετατραπέντα σχολεία από Κανονικά σε Πρότυπα. Γιατί, όπως έδειξε και με τις απαντήσεις που έδωσε προηγουμένως και ο Πρόεδρος του «Ιδρύματος Ωνάση», η γενναία αυτή βοήθεια επιχορήγηση- επιδότηση ή όπως αλλιώς θέλετε ονομάστε την που δίνει και που είναι πολύ μεγάλη, 160 εκατομμύρια σε πρώτη φάση, το «Ίδρυμα Ωνάση». Είναι τέτοια που δίνει προτεραιότητα στην ενίσχυση και επιμόρφωση των εκπαιδευτικών που θα υπηρετήσουν στα Ωνάσεια Σχολεία προκειμένου να είναι οι καλύτεροι δυνατοί καθηγητές για τα παιδιά μας και θα έχουν και τη δυνατότητα της ενισχυτικής διδασκαλίας, συμμετοχής σε ομίλους και σε ομάδες, οι οποίες θα προωθούν ειδικότερα θέματα κοινωνικού ενδιαφέροντος και επιστημών και ανθρωπιστικών και θετικών επιστημών.

Το δεύτερο ζήτημα, το οποίο καταλάβαινα ότι υπάρχει αντίδραση, κατανοητή, είναι ότι θα αποκλειστούν τα παιδιά των Δήμων στα οποία θα γίνουν αυτά τα Πρότυπα Σχολεία, τα Ωνάσεια που όπως είπα είναι θεωρητικά, γιατί εγώ λατρεύω και το Περιστέρι και το Πέραμα και τις Αχαρνές, θεωρώ σημαντικούς Δήμους της χώρας. Αλλά, θεωρούνται ότι δεν είναι τόσο αναβαθμισμένα όσο άλλες περιοχές της χώρας.

Σε αυτές τις περιοχές θα αποκλειστούν άραγε οι μαθητές που ήδη φοιτούν σε αυτά τα Σχολεία ή που βρίσκονται στην περιοχή αυτή; Όχι. Σκοπός μας είναι ακριβώς, όπως είπε και η κυρία Υπουργός, να ενισχυθεί η τοπική κοινωνία και τα παιδιά που θα φοιτήσουν σε αυτά τα Σχολεία να προέρχονται κατά το δυνατόν από τους Δήμους όπου λειτουργούν τα Σχολεία.

 Εφόσον λυθούν αυτά τα δύο σημαντικά ζητήματα τα οποία εκτιμώ ότι θα λυθούν, όπως μας είπε προηγουμένως η Υφυπουργός, τότε δεν κατανοώ τις αντιδράσεις που υπάρχουν, διότι τι έχουμε μπροστά μας;

Ποιο είναι το αντικείμενο αυτού του νομοσχεδίου;

Είναι μια Σύμβαση την οποία υπέγραψε το Ελληνικό Δημόσιο, το Υπουργείο Παιδείας με το Ίδρυμα Ωνάση που ανοίγει τον δρόμο για την ίδρυση αυτών που ονομάσαμε «Δίκτυο Δημοσίων Ωνασείων Σχολείων». Όπως είπα είναι 11 Γυμνάσια και 11 Λύκεια τα οποία θα λειτουργούν υπό την επίβλεψη πλήρως του Υπουργείου Παιδείας, δεν θα παρεμβαίνει στο εκπαιδευτικό έργο το Ίδρυμα Ωνάση, μας το είπε και ο Πρόεδρό του προηγουμένως και θα έχει σαν σκοπό την ενίσχυση των μαθητών.

Πρώτο μέλημα για εμάς στην κυβέρνηση και στη Νέα Δημοκρατία είναι να ανέβει το το εκπαιδευτικό επίπεδο όλων των μαθητών της χώρας και κυρίως αυτών που το επιθυμούν ακόμα περισσότερο, που θέλουν να έχουν πρόσβαση σε ένα ακόμα καλύτερο σχολείο και που έχουν και τα εφόδια για να έχουν αυτή την πρόσβαση, αλλά δεν έχουν τα οικονομικά μέσα.

Θα ήταν πολύ πιο εύκολο, ενδεχομένως, για τους ανθρώπους που προέρχονται από τις πιο αναβαθμισμένες οικονομικά περιοχές να πάνε σε ένα Πρότυπο Ιδιωτικό Σχολείο και να πληρώσουν ένα σκασμό λεφτά για να τα καταφέρουν, ενώ στην περίπτωση των Δήμων στους οποίους γίνονται τα «ΩΝΑΣΕΙΑ ΣΧΟΛΕΙΑ» δεν υπάρχουν κατά τεκμήριο τέτοιοι μαθητές.

Αυτός είναι ο σκοπός μας. Τα παιδιά που έχουν τις ικανότητες, που έχουν τη θέληση, που έχουν τη φλόγα αυτή από μέσα τους να γίνουν καλύτεροι να μπορούν να το κάνουν ακόμα και αν δεν έχουν τα οικονομικά μέσα και δεν καταλαβαίνω γιατί υπάρχουν αντιδράσεις σε αυτό.

Κατανοώ ότι, ιδίως στον χώρο της Αριστεράς υπάρχει μια αλλεργία σε ότι αφορά καθ΄ ύλην το ιδιωτικό και επειδή το Ίδρυμα Ωνάση είναι ιδιωτικό Ίδρυμα, είναι ένα κληροδότημα του αείμνηστου Αριστοτέλη Ωνάση, θεωρούν ότι αυτό είναι αυτομάτως κακό.

Ε, δεν είναι κακό.

Είναι πολύ σημαντικό ότι το Ίδρυμα Ωνάση ενισχύει τέτοιες πρωτοβουλίες και με τη μορφή υποτροφιών, το κληροδότημα Ωνάση στις υποτροφίες είναι εντυπωσιακό και προσφέρει τη δυνατότητα σε νέους φτωχούς ανθρώπους βιοπαλαιστές να βγουν και να διακριθούν και δεκαετίες τώρα συμβαίνει αυτό.

 Είναι πολύ σημαντικό ότι το «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ», εσείς, κύριε Πρόεδρε, το γνωρίζετε καλύτερα, γιατί είστε και εσείς κορυφαίος καρδιολόγος, προσφέρει πολύ μεγάλες υπηρεσίες στους πολίτες αυτής της χώρας και αυτό οφείλεται στη συνεχή ενίσχυση από το Ίδρυμα Ωνάση, οπότε δεν κατανοώ τις αντιδράσεις που υπάρχουν, εκτός και αν ό,τι είναι ιδιωτικό αυτομάτως είναι και κακό. Εμείς δεν το θεωρούμε αυτό.

Αντιθέτως, θεωρούμε ότι ο ιδιωτικός τομέας μπορεί να προσφέρει πολλά και στην δημόσια εκπαίδευση και στην δημόσια υγεία των οποίων είμαστε κατ’ εξοχήν θιασώτες. Εμείς θέλουμε ισχυρή δημόσια εκπαίδευση, όπως και ισχυρή δημόσια υγεία.

Συχνά μας παραποιούν τα λεγόμενά μας οι κύριοι της Αντιπολίτευσης και λένε ότι υπονομεύουμε δήθεν το δημόσιο χαρακτήρα της εκπαίδευσης και της υγείας υπέρ των ιδιωτικών συμφερόντων. Ουδέν ψευδέστερον αυτού.

 Αυτό το αποδεικνύουμε με το παρόν νομοσχέδιο το οποίο θα εισαχθεί προς ψήφιση στην Ολομέλεια της Βουλής την Τετάρτη και ελπίζω τότε τα Κόμματα τα οποία αυτή τη στιγμή ψήφισαν με επιφύλαξη να ψηφίσουν ενθέρμως υπέρ του νομοσχεδίου, γιατί το νομοσχέδιο αυτό είναι υπέρ των μαθητών που δεν έχουν την δυνατότητα πρόσβασης στην ιδιωτική παιδεία και που έχουν τα εφόδια εκείνα και τη θέρμη και τη φλόγα μέσα τους να γίνουν καλύτεροι, να σπουδάσουν όπως θα πρέπει.

Αυτό είναι το αντικείμενο του νομοσχεδίου αυτού και ουδέν διαφορετικό. Γι’ αυτόν ακριβώς το λόγο προσωπικά και δέχτηκα να είμαι ο Εισηγητής εκ μέρους της Κοινοβουλευτικής Ομάδας της Πλειοψηφίας προς την κατεύθυνση αυτή και είμαι πάρα πολύ περήφανος, που εισηγούμαι για τα παιδιά, που έχουν αυτές τις ικανότητες στο Πέραμα, στο Μενίδι, στο Περιστέρι να μπορέσουν να γίνουν ακόμα καλύτεροι.

 Ειπώθηκε και κάτι άλλο, κατά τη διάρκεια της συζήτησης των φορέων, που το άφησαν να εννοηθεί και ορισμένοι εκ των Αγορητών της Αντιπολίτευσης, ότι δήθεν με τη λειτουργία αυτών των «ΩΝΑΣΕΙΩΝ ΣΧΟΛΕΙΩΝ», όπως το ίδιο είχαν πει και όταν άρχισαν να λειτουργούν τα Πρότυπα και τα Πειραματικά Σχολεία - ένα εξαιρετικό Πειραματικό Σχολείο υπάρχει και στην δική μου εκλογική περιφέρεια στους Αγίους Αναργύρους και λειτουργεί πάρα πολύ καλά - ότι δήθεν θα πέσει το επίπεδο των υπολοίπων σχολείων που βρίσκονται στη γειτονιά και αυτό είναι αναληθές.

Δεν πρόκειται να συμβεί αυτό, ακριβώς το αντίθετο θα συμβεί. Με το να λειτουργεί ένα «ΩΝΑΣΕΙΟ ΣΧΟΛΕΙΟ» στο Περιστέρι, στο λόφο Αξιωματικών, συγκεκριμένα για όσους ξέρουν από Περιστέρι, θα υπάρξει μια ώσμωση με τα υπόλοιπα σχολεία της περιοχής, ούτως ώστε να ανέβουν κι αυτά επίπεδο, για να μπορέσουν να διακριθούν ακόμα περισσότεροι μαθητές και φυσικά και καθηγητές, γιατί το να είσαι εκπαιδευτικός σημαίνει να είσαι, όπως έλεγε ο Σωκράτης, διαρκώς μαθητής, «γηράσκω αεί διδασκόμενος». Αυτό σημαίνει εκπαιδευτικός και όποιος δεν το καταλαβαίνει αυτό και νομίζει ότι έβγαλε ένα Πανεπιστήμιο και αυτό αρκούσε για να γίνει εκπαιδευτικός, κάνει λάθος μεγάλο. Είναι συνεχής η επιμόρφωση και των καθηγητών και των εκπαιδευτικών και των μαθητών και όλων ημών. Πρέπει να μαθαίνουμε από τη ζωή και να προσαρμοζόμαστε και να βλέπουμε μπροστά και όχι πίσω.

Αυτό είναι και το νόημα της εκπαίδευσης και να προσαρμοζόμαστε και σε καταστάσεις, όπως είναι κυρίως αυτή την εποχή που ζούμε μια περίοδο πρωτοφανούς - δεν έχει ξανασυμβεί στην ανθρώπινη ιστορία - εξέλιξης της τεχνολογίας και της τεχνητής νοημοσύνης και ούτω καθεξής. Πρέπει να είμαστε πάντα συνεχώς εκπαιδευόμενοι όλοι μας πόσω μάλλον οι εκπαιδευτικοί και οι μαθητές.

 Αυτά τα «ΔΗΜΟΣΙΑ ΩΝΑΣΕΙΑ ΣΧΟΛΕΙΑ» - επαναλαμβάνω για μια ακόμη φορά δημόσια σχολεία - των οποίων την απόλυτη επίβλεψη στο εκπαιδευτικό έργο τους θα την έχει το Δημόσιο, το Υπουργείο Παιδείας, το κρατικό Υπουργείο Παιδείας και όχι κάποιος ιδιωτικός φορέας, αυτόν το σκοπό έχουν και γι’ αυτόν το λόγο η Νέα Δημοκρατία - και νομίζω ότι διερμηνεύω και τους 156 Βουλευτές της Νέας Δημοκρατίας, όταν λέω πως αυτό το νομοσχέδιο είναι προς τη σωστή κατεύθυνση - είναι προς όφελος των συμπολιτών μας, που προέρχονται από ασθενέστερες οικονομικά τάξεις, αλλά που έχουν προσόντα και ικανότητες μεγαλύτερες από κάποιους άλλους, που μπορεί να προέρχονται από ισχυρότερες οικονομικά τάξεις, είναι προς την κατεύθυνση εκείνη, που θέλουμε να έχουμε. Να έχουμε τους νέους ανθρώπους, που έχουν τα εφόδια, να μπορούν να γίνουν ακόμα καλύτεροι και να διακριθούν σε όλους τους τομείς της κοινωνικής, οικονομικής, επιχειρηματικής και επιστημονικής δραστηριότητας και στην ενήλικη ζωή τους.

Αυτός είναι ο σκοπός του νομοσχεδίου, που έρχεται να συμπληρώσει σε μεγάλο βαθμό την πρωτοβουλία, που είχε αναλάβει η Κυβέρνηση, παλαιότερα με την επαναλειτουργία των Πρότυπων και Πειραματικών Σχολείων και προς αυτή την κατεύθυνση ευχαριστούμε και το Ίδρυμα Ωνάση, που συμβάλλει σε αυτή την προσπάθεια, με τη χορηγία, την οποία κάνει και από την οποία σας διαβεβαιώ δεν θα υπάρξει κανένα κέρδος για το Ίδρυμα Ωνάση. Αντιθέτως, είναι μια χορηγία, που γίνεται προς όφελος αποκλειστικά και μόνον της ελληνικής κοινωνίας και των παιδιών μας, των παιδιών εκείνων, που ξεχωρίζουν στις ασθενέστερες οικονομικά τάξεις της χώρας μας.

Με αυτή την έννοια, η Νέα Δημοκρατία, όπως είπα, υπερψηφίζει το νομοσχέδιο και ελπίζω ότι το ίδιο θα πράξουν και τα υπόλοιπα Κόμματα της Βουλής των Ελλήνων.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κύριε Λοβέρδο.

 Κύριε Κόντη, τι ψηφίζετε, προτού πάμε στον, κ. Παραστατίδη;

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Επιφύλαξη για την Ολομέλεια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ο κ. Παραστατίδης έχει το λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Κύριε Πρόεδρε, διατύπωσα ένα ερώτημα προς τον Πρόεδρο της Διοικούσας Επιτροπής των Πρότυπων και Πειραματικών Σχολείων, υποθετικό ερώτημα, εάν διαιρούσαμε τα σχολεία σε Πρότυπα, με εξετάσεις και πειραματικά ή δημόσια, δηλαδή, διαιρούσαμε στη μέση όλες τις σχολικές δομές, κατά πόσο αυτό θα ήταν υποστηρικτικό ή επιβλαβές και ποιες θα ήταν οι προεκτάσεις ενός τέτοιου πειράματος.

Θέλω λίγο να το σκεφτούμε ξανά, γιατί η απάντηση είχε να κάνει με τον πειραματισμό και τον μικρό αριθμό σχολείων, όπου πράγματι μπορούν να δοκιμάζουν, να λειτουργούν, να πειραματίζονται και, βεβαίως, να λειτουργήσουν, ως βηματοδότες για την εκπαιδευτική διαδικασία και την παιδεία μας γενικότερα, οπότε θα διατυπώσω το πείραμα αυτό μ’ έναν άλλο τρόπο.

Ας υποθέσουμε, λοιπόν, ότι πάμε σε εξετάσεις και χωρίζουμε τους μαθητές σε τρεις ζώνες. Η μία είναι οι άριστοι, η δεύτερη είναι οι μέτριοι και η τρίτη είναι οι κακοί μαθητές, έτσι ώστε να υπάρχει μια όσμωση καλύτερη στο πεδίο της γνώσης, μεταξύ των μαθητών και να μην έχουμε παραδείγματα, στα οποία υπάρχουν πολύ μεγάλες αποκλίσεις μέσα στην τάξη. Συμφωνούμε με μια τέτοια διαίρεση και αν συμφωνούμε, τα παιδιά με ειδικές μαθησιακές ανάγκες, πού εντάσσονται; Δηλαδή, έχουμε μια ματιά συμπεριληπτική επί της ουσίας, ναι ή όχι;

Θα ήταν χρήσιμη, λοιπόν, μια τέτοια διαίρεση στο εκπαιδευτικό μας σύστημα σε άριστους, μέτριους και κακούς, για να υπάρχει καλύτερη όσμωση και καλύτερο αποτέλεσμα, ως προς την πρόσβαση στη γνώση και την επεξεργασία των παιδιών και των μυαλών; Υποθετικό το ερώτημα, ας το σκεφτούμε.

Δεύτερον, κάποιοι παρουσιάζουν την εκπαιδευτική διαδικασία, ως έναν αγώνα δρόμου. Το έχω διαβάσει μάλιστα και σε κείμενα, σε άρθρα και εγώ θα πω ότι έχει σημασία σε έναν αγώνα δρόμου ο πρώτος, έχει σημασία να διεκδικήσουμε ένα μετάλλιο. Σωστά; Όμως, ξέρετε η εκπαιδευτική διαδικασία δεν είναι μόνο ένας αγώνας δρόμου, γιατί ο μαθητής δεν τρέχει μόνο, ο μαθητής σκέφτεται, ο μαθητής αισθάνεται, ο μαθητής συνεργάζεται, ο μαθητής διαδρά, ο μαθητής βοηθάει τον διπλανό του και αυτό εντάσσεται σε μια ματιά συμπεριληπτική. Δηλαδή, πρέπει να δούμε πού πηγαίνει η παιδεία και να κάνουμε μια συζήτηση από την αρχή και να διαφωνήσουμε, εγώ δεν έχω κανένα θέμα, και ιδεολογικά να πει ο καθένας την άποψή του και να δούμε προς τα πού θέλουμε να πάει η παιδεία.

Τρίτον, ο κ. Παπαδημητρίου μάς έκανε μια αναφορά σε μία δημοσκόπηση. Μια δημοσκοπική εταιρεία, η οποία στη βάση του σημερινού νομοσχεδίου, ρωτώντας 1.550 άτομα, νομίζω, ειπώθηκε, το 65% είναι υπέρ του «ναι» και το 15%, νομίζω, υπέρ του όχι. Καταλαβαίνω ότι η πολιτική έχει φτάσει σε ένα τέτοιο επίπεδο, στο οποίο δυστυχώς μετράμε συνεχώς και μετράμε τα πάντα, μετράμε και αποφασίζουμε.

Βέβαια, αν για παράδειγμα τρέχαμε μια δημοσκόπηση και στο μεθαυριανό νομοσχέδιο, όταν θα έρθει στην Ολομέλεια ή σε αυτό τέλος πάντων, στο ρυθμιστικό πλαίσιο, πέρα από τη δωρεά και πέρα από το δωρεάν για το μαθητή, αποφασίζεται ότι το κοινωφελές ίδρυμα, όποιο κι αν είναι αυτό, θα διορίζει όποιον θέλει, όπως θέλει και θα βάζει ένα πλαίσιο δικό του, με πολύ συγκεκριμένα χαρακτηριστικά, το αποτέλεσμα στη μέτρηση δεν θα ήταν το ίδιο πάλι; Δεν θα ήταν πάλι 65%; Θα συμφωνούσαμε, όμως με ένα τέτοιο πλαίσιο;

Γιατί βάζω το ερώτημα εδώ; Γιατί καταλαβαίνω ότι μία μέτρηση, οποιαδήποτε μέτρηση, μπορεί να παίζει ένα ρόλο, αλλά η δική μας ευθύνη εδώ είναι να υπηρετήσουμε την παιδεία στη χώρα μας και να προσπαθήσουμε για το σωστό.

Άρα, τα επιχειρήματα θα πρέπει να είναι επιχειρήματα, τα οποία θα υπηρετούν ένα εκπαιδευτικό σύστημα και μια εκπαιδευτική διαδικασία συμπεριληπτική, η οποία ουσιαστικά θα υπηρετεί την ισότητα των ευκαιριών, στο μέγιστο δυνατό βαθμό.

Τέταρτον, έκανα αναφορά και στην πρωτομιλία μου, για μια θεσμική λειτουργία. Είναι διαφορετικό πράγμα το κοινωφελές ίδρυμα να πραγματεύεται ή να διαπραγματεύεται ή να συζητά με τον καθένα από εμάς ξεχωριστά και είναι διαφορετικό να υπάρξει μια διαδικασία, μια προδιαδικασία, πριν φτάσουμε εδώ, γιατί και εδώ γίνεται μια διαβούλευση, στην οποία θα συμμετέχουν Κόμματα και θα συζητήσουμε επί παντός επιστητού, να εκφράσουμε τις συμφωνίες μας και τις διαφωνίες μας, εκτιμώντας πάντα την προσπάθεια και εκτιμώντας πάντα την καλή πρόθεση και διάθεση του κοινωφελούς ιδρύματος, ξεκινώ από εκεί.

Το ερώτημα, όμως, είναι σωστό, διατυπώνεται και παραμένει, το είπα και στην πρωτομιλία μου, είναι πως χωρίστηκαν και με βάση ποια κριτήρια το πού θα γίνουν τα σχολεία. Εδώ θα έρθει κάποιος να πει «μα συγγνώμη, γιατί δεν έγινε στην Ήπειρο, που είναι η πιο υποβαθμισμένη περιφέρεια της χώρας ή γιατί έγινε εδώ ή γιατί δεν έγινε εκεί;» Εδώ, λοιπόν, απαιτείται μια θεσμική λειτουργία, η οποία διασφαλίζει και τη διαφάνεια επί της διαδικασίας.

Αν για παράδειγμα ο καθένας από εμάς μπει στη διαδικασία της διαπραγμάτευσης, για να πάρει κάτι για τον εαυτό του, για να πάρει κάτι για το Νομό του, για να πάρει κάτι για το Κόμμα του, δεν μπορεί να προχωρήσει η χώρα έτσι. Έχουμε μία ευθύνη, επίσης, εμείς εδώ, εξίσου σημαντική, σε αυτό, την οποία, κατά την άποψή μου, δεν την υπηρετούμε και έχει μεγάλη σημασία να το πω και αυτό.

Πέμπτον, ειπώθηκε, το είπαμε από την Παρασκευή, και βλέπω ότι υπάρχει αυτή η πρόθεση να φτάσουμε σε ένα σημαντικό αποτέλεσμα, στο οποίο θα βάλουμε κανόνες εντοπιότητας. Το λέω αυτό, γιατί δεν έχει καμία ουσία να συζητάμε για υποβαθμισμένες περιοχές, εάν σε αυτές τις υποβαθμισμένες περιοχές, γιατί μια υποβαθμισμένη περιοχή είναι οι άνθρωποί της, δεν έχουν τη δυνατότητα ουσιαστικά της πρόσβασης στο σχολείο. Εμείς είπαμε και το επαναφέρουμε και λέμε ξανά, ότι πρέπει να υπάρχει τουλάχιστον ένα ισχυρό ποσοστό σε κάθε περιοχή, στην οποία θα γίνεται ένα τέτοιο σχολείο, να υπάρχει η εντοπιότητα για τα παιδιά, τα οποία διαμένουν εκεί.

Βεβαίως, η ρύθμιση, όπως πάλι είπα και στην πρωτομιλία μου και το επαναλαμβάνω, αφορά και στους εκπαιδευτικούς και στη διασφάλιση του γεγονότος ότι δεν θα τους πετάξουν από το σχολείο αύριο ή δεν θα πάνε. Δηλαδή, θέλω να πω ότι η μέριμνα και για τα παιδιά και η μέριμνα για τους εκπαιδευτικούς είναι εξαιρετικά σημαντική. Οποιαδήποτε αλλαγή, οποιαδήποτε μεταρρύθμιση, οι αλλαγές πάντα έχουν υπέρ και κατά και πρέπει να το καταλαβαίνει και η Αντιπολίτευση αυτό, δεν μπορούμε να τα έχουμε όλα δικά μας και μάλιστα όταν έρχεται ένα κοινωφελές ίδρυμα και προφανώς προσφέρει ένα πολύ μεγάλο ποσό, πρέπει και εμείς να καταλάβουμε ότι θέλει και αυτό το Ίδρυμα να διασφαλίσει κάποια πράγματα για το Ίδρυμα. Δεν μπορεί να τα έχουμε όλα δικά μας ή να τα θέλουμε όλα δικά μας, αλλά βεβαίως να δούμε το πλαίσιο, στο οποίο διεκδικούμε και εμείς. Άρα, μέριμνα πολύ συγκεκριμένα για τα παιδιά και για τους εκπαιδευτικούς των σχολείων.

Τέλος, κλείνω, λέγοντας ότι εμείς, ως ΠΑΣΟΚ, βλέπουμε την Παιδεία γενικότερα, όχι στη βάση της απαγόρευσης ή απαγόρευσης και νομίζω ότι αυτό το κάναμε πολύ σαφές και στο θέμα των πανεπιστημίων. Εμείς δεν είπαμε ότι θέλουμε να επιβάλλουμε τη δική μας άποψη, εμείς πιστεύουμε στη δημοκρατία, στη δημοκρατική διαδικασία και, ως σοσιαλδημοκράτες, πιστεύουμε και στο ισχυρό ρυθμιστικό πλαίσιο, το οποίο υπηρετεί τουλάχιστον τις δικές μας αρχές και αξίες, ως προς την παιδεία. Άρα, η διαίρεση, όπως και στα πανεπιστήμια, για εμάς είναι στη βάση του κέρδους. Όταν, λοιπόν, πρόκειται για έναν οργανισμό ή ένα ίδρυμα, το οποίο πράγματι δεν κερδίζει από μια τέτοια διαδικασία, αυτό για μας είναι ένα πολύ σημαντικό κριτήριο. Εμείς δεν θέλουμε να εμπορευματοποιηθεί η παιδεία.

Άρα, το ιδιωτικό κεφάλαιο, αν αυτό αξιοποιηθεί προς όφελος της παιδείας, διασφαλίζει την παιδεία, ως δημόσιο αγαθό και βεβαίως τη δωρεάν πρόσβαση, το θέμα της προσβασιμότητας, για μας είναι πολύ σημαντικό αυτό, όμως υπάρχει και το ρυθμιστικό πλαίσιο. Είναι το ρυθμιστικό πλαίσιο, το οποίο έχει να κάνει με τους εργαζόμενους, είναι το ρυθμιστικό πλαίσιο, το οποίο έχει να κάνει με τον τρόπο λειτουργίας και είναι και το ρυθμιστικό πλαίσιο, το οποίο έχει να κάνει με την αντιμετώπιση των ανισοτήτων.

Υπηρετείται, λοιπόν, μία πολιτική, η οποία αμβλύνει τις ανισότητες, εν προκειμένω, όχι μόνο στα Ωνάσεια, αλλά και στα Πρότυπα; Δηλαδή, έχοντας τα Πρότυπα σε μία πόλη, για παράδειγμα, στη δική μου, το Κιλκίς, αν γίνει ένα Πρότυπο σχολείο και ο τρόπος που θα λειτουργήσει, ο τρόπος που θα φέρει αντιθέσεις, αντιπαραθέσεις μεταξύ των γονέων. Είναι άλλο να γίνει σε ένα μεγάλο αστικό κέντρο, εκεί χανόμαστε λίγο, αλλά αν γίνει σε μικρότερες πόλεις και στην περιφέρεια, θα δείτε πολύ έντονες αντιδράσεις και σε αυτό θα πρέπει να απαντήσουμε και να απαντήσουμε, ως πολιτικό σύστημα. Εγώ δεν έρχομαι να κάνω και ούτε κάναμε, ως ΠΑΣΟΚ, τυφλή και στείρα Αντιπολίτευση και ούτε θα κάνουμε.

Επίσης, στο θέμα των πανεπιστημίων, όπου τέθηκε ξανά το ζήτημα, καταθέσαμε τη δική μας πρόταση, με πολύ συγκεκριμένα χαρακτηριστικά και δεν είπαμε όχι. Και, βεβαίως, δεν έχουμε καμία διάθεση να πούμε και να λέμε, όχι.

Θα πρέπει να κάνουμε σαφές και να κάνετε και εσείς σαφές προς ποια κατεύθυνση θέλετε να πάει η παιδεία;

Κλείνω, λέγοντας ότι έχουμε μία κατάσταση και ένα στάτους, το οποίο είναι εξαιρετικά προβληματικό, στο οποίο δεν υπάρχει η πολυτυπία, δεν υπάρχει η ποικιλία, η διαφορετικότητα, την οποία και εμείς θέλουμε να υπηρετήσουμε. Εμείς δεν θέλουμε να εξισώσουμε κάτι.

Δείτε τώρα δημόσια σχολεία, Πειραματικά σχολεία, Πρότυπα σχολεία, πάμε σε Πρότυπα Ωνάσεια, όλο αυτό δημιουργεί τις πολλαπλές ανισότητες, τις οποίες βιώνουν οι οικογένειες και οι οποίες έχουν πολύ σοβαρό αντίκτυπο. Υπάρχουν, δηλαδή, νέοι πολιτικοί επιστήμονες, οι οποίοι εξηγούν τις πολλαπλές μικρές ανισότητες, τις οποίες βιώνουν οι πολίτες και πως αυτές επιδρούν και πως αυτές οδηγούν τον κόσμο στα άκρα και, βεβαίως, σε φαινόμενα λαϊκισμού.

Έχει ένα εξαιρετικό βιβλίο ο Ντιμπέ, σας το προτείνω, το οποίο εξηγεί πραγματικά το πως αυτές οι ανισότητες οδηγούν έναν κόσμο να κινείται αντισυστημικά, με έναν τρόπο.

Εμείς, λοιπόν, δεν θέλουμε ούτε να αντιδρούμε, ούτε να κινούμαστε αντισυστημικά, αλλά ούτε και συστημικά, διατηρώντας ένα στάτους, το οποίο ουσιαστικά δεν παρέχει αυτό, που η παιδεία πρέπει να υπηρετεί, να είναι ένας μοχλός κοινωνικής κινητικότητας και να δίνει τις περισσότερες ευκαιρίες στα παιδιά, τα οποία μεγαλώνουν, σε δυσκολότερα οικονομικά περιβάλλοντα, όχι τις ίσες ευκαιρίες, αλλά τις περισσότερες ευκαιρίες, κάτι το οποίο, κατά την άποψή μου, είναι προβληματικό στο παρόν νομοσχέδιο.

Εκτιμούμε πολύ και καταλαβαίνουμε και κατανοούμε και, βεβαίως, θεωρούμε ότι είναι πολύ σημαντικό και το ποσό και η πρόθεση του κοινωφελούς ιδρύματος και, βεβαίως, έχει πολύ μεγάλη σημασία για εμάς ότι αυτό παραμένει, ως προς την πρόσβαση δωρεάν για τα παιδιά.

Από εκεί και πέρα, λοιπόν, για όλα τα υπόλοιπα είμαστε εδώ να τα κρίνουμε και σήμερα και αύριο. Να είστε καλά. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Παραστατίδη.

Το λόγο έχει η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Σας ευχαριστώ πολύ, κύριε Πρόεδρε.

Αρχικά, θα ήθελα να επισημάνω, κάτι που φαντάζομαι το έχουμε αντιληφθεί και διαπιστώσει όλοι μέσα σε αυτή την αίθουσα, μετά την ακρόαση των φορέων, ότι η σχολική και εκπαιδευτική κοινότητα διαπιστώνει τον κυβερνητικό σχεδιασμό και μεθοδεύει σταθερά.

Που μεθοδεύει σταθερά ο σχεδιασμός αυτός; Στην απαξίωση της δημόσιας παιδείας.

Τα συζητήσαμε και στην πρώτη συνεδρίαση. Ήθελα να τα επαναλάβω, απλώς, για να καταγραφούν και στα πρακτικά αυτής της συνεδρίασης.

Η δημόσια παιδεία καταρρέει. Γενικευμένη είναι αυτή η κατάρρευση και το διαπιστώνουμε, διαβάζοντας συνεχώς προβλήματα σε σχολεία, σε ολόκληρη τη χώρα, υποστελέχωσης, κακής κατάστασης σχολικών κτιρίων, συγχωνεύσεις τμημάτων, συγχωνεύσεις σχολείων, ελλείψεις σε στοιχειώδη υλικοτεχνικό εξοπλισμό. Είναι μία καθημερινότητα αυτά, την οποία έχει διαμορφώσει πολιτική σας των πέντε τελευταίων ετών.

Ενδεικτικά, την Παρασκευή, είχα επισημάνει τον κίνδυνο, που είχε προκύψει, κατόπιν πρωτοβάθμιου ελέγχου του Τεχνικού Επιμελητηρίου Ελλάδας (ΤΕΕ) και την έκδοση πορίσματος για 100% τρωτότητα στο κτίριο του 10ου και 11ου Νηπιαγωγείου Αθηνών.

Μαντέψτε! Και άλλη ακαταλληλότητα, αυτή τη φορά για το Ειδικό Εργαστήρι Επαγγελματικής Εκπαίδευσης και Κατάρτισης Κωφών – Βαρήκοων στην Αθήνα, με 100% δομική τρωτότητα και 25% στατική τρωτότητα, μετά από έλεγχο, που έκανε ο Οργανισμός Αντισεισμικού Σχεδιασμού και Προστασίας (ΟΑΣΠ). Νομίζω ότι αντιλαμβάνεστε τι σημαίνει αυτό, γιατί 28 μαθητές με αναπηρίες, με ειδικές εκπαιδευτικές ανάγκες, κώφωση, βαρηκοΐα, νοητική στέρηση, κινητικές αναπηρίες κ.λπ. να φιλοξενούνται σε ένα κτίριο πιστοποιημένα επικίνδυνο.

Και ποια λύση βρήκατε; Να πάνε στην αίθουσα του 6ου ΕΠΑΛ. Αναφέρω συγκεκριμένα το περιστατικό, γιατί το αντιμετωπίζω, με ιδιαίτερη ευαισθησία. Είναι μία αίθουσα, η οποία, προφανώς, δεν είναι κατάλληλη για τα παιδιά, που αντιμετωπίζουν αυτού του είδους τα προβλήματα για την εκπαιδευτική τους διαδικασία.

Την ώρα, λοιπόν, που μιλάτε για μεταρρυθμιστικά άλματα και για αριστεία, να σας πω ότι αυτά δεν μπορούν να γίνουν στη συντριπτική πλειοψηφία των σχολικών κτιρίων, τα οποία παρουσιάζουν τέτοια προβλήματα, υγρασίας, κατεστραμμένα ταβάνια, ελλιπή θέρμανση, πλημμυρισμένες αίθουσες, κατά τη διάρκεια του χειμώνα, ούτε σε πολλά από τα κτίρια, που χρησιμοποιούνται σήμερα και είναι ασυντήρητα και χωρίς ουσιαστική ανακαίνιση, για δεκαετίες, με ό,τι αυτό μπορεί να συνεπάγεται για την ασφάλεια τόσο των εκπαιδευτικών όσο και των μαθητών.

Συνεχίστε την υποχρηματοδότηση και στην επόμενη Επιτροπή, δυστυχώς και άλλα τέτοια παραδείγματα θα έρθουν να προστεθούν.

Παρόμοια κατάσταση έχουμε και με τις ελλείψεις σε προσωπικό και θα αναφερθώ στην Ικαρία, την πατρίδα του Προέδρου. Το νησί περιμένει ακόμη περισσότερους από 15 εκπαιδευτικούς, σε πρωτοβάθμια, δευτεροβάθμια και σε επαγγελματικής κατάρτισης σχολεία. Μόνο στο Γυμνάσιο και στο Λύκειο Φούρνων λείπουν 7 καθηγητές γενικής παιδείας και ειδικοτήτων, Φλεβάρη μήνα.

Και κάποια στιγμή, πρέπει να σταματήσει και αυτή η απαξίωση του κοινοβουλευτικού ελέγχου. Δηλαδή, σας ρωτάμε πότε θα γίνει αυτή η κάλυψη των κενών;

Εσείς μας λέτε πόσους έχετε διορίσει. Εμείς ρωτάμε πότε θα καλύψετε τα κενά; Ζητάμε, δηλαδή, να μας φέρετε απαντήσεις για το πόσους και πότε θα διορίσετε, έτσι ώστε να καλυφθούν τα κενά.

Δεν είναι καλύτερη κατάσταση ούτε για όσους υπηρετούν στις δομές εκπαίδευσης, μέσα από τις πολιτικές αυτής της τελευταίας πενταετίας, όχι για τους αναπληρωτές, μιλάω για τους μόνιμους. Από τους αναπληρωτές λίγο - πολύ, τα είπαμε και την Παρασκευή, έχετε συλλογή από παραιτήσεις στα γραφεία σας.

Έχετε καταφέρει να εισάγετε ένα εργασιακό καθεστώς διαρκούς πίεσης για τους εκπαιδευτικούς, υπό τη «Δαμόκλειο Σπάθη» των πειθαρχικών ελέγχων.

Οι δύσκολες συνθήκες εργασίας επιδεινώνονται από την εφαρμογή των υποχρεωτικών υπερωριών. Εξαντλούνται, δηλαδή, σε αυτή την προοπτική και σε αυτές τις συνθήκες οι εκπαιδευτικοί. Θυμίζω ότι είναι η 4η πιο γερασμένοι σε ολόκληρη την Ευρωπαϊκή Ένωση και οι πιέσεις να καλύψουν τα κενά αυτά.

Δημιουργείτε, γενικώς, μια αποθαρρυντική εικόνα για το προς τα πού κατευθύνεται η δημόσια εκπαίδευση στην Ελλάδα.

Κατά τα άλλα, όμως, σας ακούμε να παρουσιάζετε επικοινωνιακά, στα κανάλια, στις συνέντευξή σας ένα όραμα για το σχολείο του 21ου αιώνα. Καλά κάνετε, καλά τα περιγράφετε. Θα πρέπει να παρουσιάζετε αυτό το όραμα για όλα τα σχολεία, όχι μόνο για τα πρότυπα και για κάποια επιλεκτικά, για όλα τα δημόσια σχολεία, τα οποία υλοποιούν τις αρχές και τις κατευθύνσεις του σύγχρονου σχολείου του 21ου αιώνα, με έμφαση στις θεωρητικές, τις θετικές επιστήμες, τις ανθρωπιστικές, τις καλές τέχνες, την ψηφιακή παιδεία, σχολεία, που θα συμπεριλαμβάνουν και θα εκπαιδεύουν και τα παιδιά στη συναισθηματική και νοητική νοημοσύνη.

Δεν θα έπρεπε η αποστολή όλων των σχολείων της χώρας να είναι η διαμόρφωση αυτών των ολοκλημένων δημοκρατικών πολιτών; Θα έπρεπε, αλλά για να γίνει αυτό, θα έπρεπε, καταρχάς, τα σχολεία να έχουν καθηγητές και δασκάλους και να μην τους περιμένουμε τέσσερις μήνες, μετά την έναρξη της σχολικής χρονιάς.

Μιλάτε για ανθρωπιστικές επιστήμες, όταν σπεύσατε να τις βγάλετε από το πρόγραμμα σπουδών.

Μιλάτε για ψηφιακή παιδεία, όταν στα σχολεία δεν υπάρχουν τοίχοι, καταρρέουν, τα ακούσαμε από το Σύλλογο Γονέων και την ΟΛΜΕ, για να κρεμαστούν οι διαδραστικοί πίνακες.

Υπάρχουν υπολογιστές, οι οποίοι, δεν δουλεύουν ή υπάρχουν υπολογιστές, που δουλεύουν και δεν υπάρχει δίκτυο, internet, για να μπορέσουν να συνδεθούν δάσκαλοι ή καθηγητές, κάνουν «Hotspot» από το κινητό τους, για να μπορέσουν να κάνουν διαδραστικό μάθημα.

Μιλάτε για ολοκληρωμένους δημοκρατικούς πολίτες και την ίδια στιγμή ασκούνται πειθαρχικές διώξεις στους εκπαιδευτικούς, τους καθηγητές τους.

Και γιατί; Γιατί οι ίδιοι καταγγέλλουν ελλείψεις και διοργανώνουν εκδηλώσεις, για να προάγουν την ελεύθερη σκέψη. Αυτό που θεωρητικά λέτε ότι θέλετε να προάγετε και εσείς. Μιλάτε για την προαγωγή του διαλόγου της ισότητας και του σεβασμού της ετερότητας σε όλες τις μορφές της. Και αυτό μου κάνει εντύπωση και θέλω να το αναφέρω, έσπευσε να δηλώσει ο Πρωθυπουργός για ευνόητους λόγους και μετά τη νίκη Τραμπ, την πεποίθησή του για την ύπαρξη μόνο δύο φύλων.

Δεν θα έπρεπε αυτή η δημιουργικότητα, η καινοτομία, η αριστεία να προάγεται σε όλα τα σχολεία;

Είναι ρητορικά τα ερωτήματα, δεν περιμένω να υπάρξει απάντηση, φαίνεται από τον σχεδιασμό σας, άλλωστε. Ο σχεδιασμός σας εμπεριέχει την περαιτέρω απαξίωση της δημόσιας εκπαίδευσης και αυτή, ξέρετε, είναι και η βασική μας διαφωνία, πολλά χρόνια τώρα, είναι η βασική μας διαφορά, την οποία κάνουμε και σήμερα εδώ.

Θέλουμε, δηλαδή, εμείς στο ΣΥ.ΡΙΖ.Α. - Προοδευτική Συμμαχία, ποιοτική εκπαίδευση, που θα οδηγεί σε αυτή τη δημιουργία ολοκληρωμένων προσωπικοτήτων, να βγαίνουν τα παιδιά ολοκληρωμένες προσωπικότητες από τα σχολεία, έτσι ώστε να μπορέσουν να οικοδομήσουν ένα αύριο, πάνω σε ένα πιο ανθρώπινο προσανατολισμό.

Να δούμε και λίγο τα νούμερα. Στο άρθρο 3, ορίζεται ότι η δωρεά καλύπτει τον εξοπλισμό και την ανακαίνιση των κτιριακών υποδομών, υπολογίζεται συνολική δαπάνη, έως 160 εκατομμύρια για 12 σχολικά έτη. Διαβάζουμε, επιπλέον, ότι θα διατεθούν και 1 εκατομμύριο, ανά σχολική μονάδα για ανακαίνιση, βελτίωση υλικοτεχνικής υποδομής έως 500.000 ανά έτος, ανά σχολική μονάδα, μας τα είπε και ο Πρόεδρος του Ωνασείου, για την ενίσχυση δράσεων, κάλυψη σχετικών δαπανών. Προβλέπονται, επίσης και 6 εκατομμύρια για έκτακτες δαπάνες και έξοδα του δικτύου των σχολείων αυτών.

Το είπαμε και την Παρασκευή, είναι δική σας καθαρά επιλογή να μην αξιοποιήσετε αυτό το ποσό, που είναι σεβαστό, για να μπορέσετε να δώσετε μια ουσιαστική προοπτική σε όλα τα σχολεία της χώρας. Να τα ανανεώσετε, να προχωρήσετε στη δημιουργία νέων σχολείων. Είναι ένα πολύ σημαντικό ποσό, που θα μπορούσε να δώσει σημαντικά οφέλη σε όλα τα σχολεία. Να μην πέφτουν τα ταβάνια, να μην πλημμυρίζουν, να ζεσταίνονται οι αίθουσες, να κάνουν τα παιδιά μάθημα με σύγχρονες υποδομές μέσα στην τάξη. Ακούσαμε νωρίτερα τους φορείς να εκφράζουν τους φόβους τους για τη διαρκή επίθεση που δέχονται από την πολιτική αυτής της κυβέρνησης. Δικαιολογημένοι φόβοι. Υπάρχει μια ανασφάλεια, η οποία προέρχεται από τη στοχευμένη αυτή υποβάθμιση της δημόσιας παιδείας, τη σταθερή υποχρηματοδότηση. Είχαμε πει και την Παρασκευή ότι είμαστε μονίμως στις τελευταίες θέσεις της Ευρώπης, σε ότι αφορά στις δαπάνες της παιδείας. Όμως, είναι δική σας απόφαση να κοροϊδέψετε - είναι βαριά η λέξη, αλλά θα τη χρησιμοποιήσω - τις τοπικές κοινωνίες, γιατί όπως κάνετε πάντα διαφημίζετε πολύ πράγματα που έχουν πολύ μικρό αποτέλεσμα επί της ουσίας. Δηλαδή, τώρα έχετε καρπωθεί μια πολύ μεγάλη δωρεά, από από το Ίδρυμα Ωνάση και το πανηγυρίζετε, καμώνεστε ότι είναι δική σας επιτυχία, ότι εσείς προσφέρετε στην κοινωνία. Δεν είναι έτσι, είναι τόσο μικρή αυτή η στόχευση αυτής της δωρεάς και δεν αφορά το σύνολο των σχολείων, διότι μάλλον τα δημόσια σχολεία δεν σας ενδιαφέρουν τόσο, δεν είναι προτεραιότητά σας. Γιατί αλλιώς αυτή την πρόταση του ΣΥΡΙΖΑ, αυτή που κάναμε πριν από λίγο στον Πρόεδρο, να δοθεί δηλαδή μια δωρεά και στα υπόλοιπα σχολεία για να μπορέσουν να αναβαθμιστούν. Θα επιβαρυνθούν ούτως ή άλλως, ας μπορέσουν τουλάχιστον να αναβαθμίσουν έστω και στο ελάχιστο την παροχή της εκπαίδευσης, αλλά και την παραμονή των παιδιών μέσα σε αυτά. Αυτή την πρόταση θα την είχατε κάνει εσείς αν σας ενδιέφεραν τα δημόσια σχολεία. Θα το είχατε συμπεριλάβει, θα μας το είχατε παρουσιάσει και εμείς θα λέγαμε προβλέπεται. Κάτι κοιτάτε με προσοχή. Δεν το κάνατε όμως. Δεν είναι ότι το ζητήσατε και σας το αρνήθηκε ο δωρητής, γιατί εμείς ζητήσαμε εδώ και το δέχτηκε αμέσως ο άνθρωπος και απάντησε πολύ θετικά στην πρόταση αυτή.

Δύο ακόμη θέματα που αφορούν τον πυρήνα των δημόσιων αυτών σχολείων. Η επιλογή των μαθητών και τι θα γίνει με τους καθηγητές, που υπηρετούν στα επιλεγμένα σχολεία και που έχουν εκφραστεί οι φόβοι ότι θα χάσουν τις οργανικές τους θέσεις. Και εκεί είδαμε ότι υπήρχε μια αδιαφορία από τη δική σας πλευρά, διότι επίσης δεν κάνατε την ίδια πρόταση στο Ωνάσειο. Επίσης, δεν κατεβάσετε μια σύμβαση που θα προέβλεπε ότι οι άνθρωποι αυτοί θα μείνουν στις θέσεις τους. Εδώ στην Επιτροπή κατά τη διάρκεια της ακρόασης των φορέων έπεσε η πρόταση από το ΣΥΡΙΖΑ - Προοδευτική Συμμαχία. Έγινε αποδεκτή και μάλιστα ακούσαμε ότι θα τους στηρίξει και στην προσπάθειά τους να πάρουν και τις πιστοποιήσεις που χρειάζεται, ώστε να συνεχίσουν να εργάζονται στα σχολεία αυτά, να μη χάσουν τη θέση τους.

 Η επιλογή των μαθητών, εξετάσεις, σημαντική επιβάρυνση για τις οικογένειες, 4.000 ευρώ είπαμε περίπου είναι το κόστος ανά έτος για τις οικογένειες αυτές, σε περιοχές υποβαθμισμένες, που θα ήταν και πολύ δύσκολο να το επωμιστούν το βάρος αυτό. Άρα, φάνηκε ακόμη περισσότερο η ψαλίδα των κοινωνικών ανισοτήτων. Και αυτό το γνωρίζετε. Και εκεί, όμως, αφήσατε τις συνθήκες ανοιχτές να υπάρξει ο αποκλεισμός αυτός από την ποιοτική εκπαίδευση αυτών των ευάλωτων ομάδων. Θα μπορούσατε, για παράδειγμα, να ζητήσετε εσείς να υπάρξει ενισχυτική διδασκαλία από το Ωνάσειο, όπως γίνεται, όπως δέχτηκε ο Πρόεδρος, μετά την πρόταση του ΣΥΡΙΖΑ - Προοδευτική Συμμαχία, να ενισχυθούν τα παιδιά, δηλαδή, στη διδασκαλία τους, στην προσπάθειά τους να εισαχθούν στα σχολεία αυτά. Πάλι δεν νομίζω να το προτείνατε και να το αρνήθηκε, γιατί είδα τον Πρόεδρο του Ωνασείου να το δέχεται και να το συζητάει αμέσως.

 Επίσης, εδώ σε αυτή την Aίθουσα, προτείναμε να εξασφαλιστεί ότι ένα μεγάλο ποσοστό, ζήτησε ο ΣΥΡΙΖΑ - Προοδευτική Συμμαχία, των παιδιών που φοιτούν σε αυτά τα σχολεία θα προέρχεται από την περιοχή. Το θέμα της εντοπιότητας. Σας άκουσα τώρα, μόλις μπήκα στην Aίθουσα, να ανακοινώνετε ότι θα κατεβάσετε μια τροπολογία σχετική και θα διαβουλευθείτε το θέμα, θα το εξετάσετε, θα το συζητήσετε, με στόχο να το πετύχετε. Να εξασφαλιστεί, δηλαδή, μια προτεραιότητα για τα παιδιά, που μένουν στην περιοχή.

Αναρωτιέμαι γιατί το κάνατε τώρα, κυρία Μακρή. Γιατί το φέρατε στη συνεδρίαση την Τρίτη, λίγη ώρα πριν ξεκινήσει η τελευταία μας συνάντηση πριν την Ολομέλεια και δεν το φέρατε εξαρχής; Δεν το συμπεριλάβετε στην αρχική σύμβαση, δεν μας το είπατε στην αρχή της συνεδρίασης αυτής. Δεν μας το είπατε στην πρώτη συνεδρίαση. Το φέρατε, γιατί το προτείναμε, το δέχτηκε το Ωνάσειο, το πρότεινε ο ΣΥΡΙΖΑ - Προοδευτική Συμμαχία. Το δέχτηκε το Ωνάσειο, άρα αναγκαστήκατε να καταφύγετε σ’ αυτή τη λύση της τελευταίας στιγμής. Όπως επίσης και με την ειδική μέριμνα για τα παιδιά με ειδικές ανάγκες, παιδιά με κινητικές δυσκολίες, παιδιά με αυτισμό.

Η σημερινή κατάσταση στην εκπαίδευση αντανακλά, με σαφήνεια, τη στρατηγική επιλογή της Kυβέρνησης, που φαίνεται να αγνοεί τις ουσιαστικές ανάγκες των δημοσίων σχολείων της χώρας: Αντί να επενδύσει σε ένα συνολικό και βιώσιμο σχέδιο εκπαίδευσης, επιλέγει συνειδητά την περαιτέρω απαξίωσή της. Η πραγματικότητα στα δημόσια σχολεία είναι αδιαμφισβήτητη. Το ίδιο αδιαμφισβήτητη είναι και η αδιαφορία της Κυβέρνησης. Ο ΣΥΡΙΖΑ, με στόχο τη βελτίωση της εκπαιδευτικής πραγματικότητας και την ενίσχυση των δημόσιων σχολείων, έκανε αυτές τις συγκεκριμένες προτάσεις στο δωρητή, που αφορούσαν τη βελτίωση της Σύμβασης της δωρεάς. Οι προτάσεις αυτές υποβλήθηκαν, με κριτήριο να εξασφαλιστούν ουσιαστικά οφέλη για τα δημόσια σχολεία της περιοχής και να ενισχυθούν οι εκπαιδευτικές δυνατότητες των μαθητών. Ο δωρητής αποδέχθηκε τις προτάσεις, αναγνωρίζοντας τη σημασία τους και την ανάγκη στήριξης της δημόσιας εκπαίδευσης, σε αντίθεση με την Κυβέρνηση, που δεν φρόντισε να διασφαλίσει ότι αυτή η δωρεά θα ενίσχυε τα δημόσια σχολεία και τους μαθητές της περιοχής.

 Για εμάς είναι αδιαπραγμάτευτο και αυτονόητο δικαίωμα ότι η εκπαίδευση είναι για όλους και επιδιώκουμε, καταθέτοντας συγκεκριμένες προτάσεις, όποτε είναι πρόσφορο, να δημιουργήσουμε ένα σχολείο ανοιχτό και συμπεριληπτικό, που θα προσφέρει ίσες ευκαιρίες σε όλους τους μαθητές και τους εκπαιδευτικούς. Επιφυλασσόμαστε για την Ολομέλεια, όπως είπαμε και στην αρχή της ψηφοφορίας. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Καραναστάσης, για να ψηφίσει.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Είμαστε θετικοί, με επιφύλαξη για την Ολομέλεια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Με επιφύλαξη. Ευχαριστούμε.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. του Κ.Κ.Ε.):** Στο Προοίμιο, κυρίες και κύριοι, της Σύμβασης αναγράφεται ότι δημιουργείται ένα ενιαίο δίκτυο 22 σχολικών μονάδων και καθένα από αυτά τα σχολεία υποχρεωτικά θα ονομάζεται «Ωνάσειο Σχολείο», προς τιμήν του Ιδρύματος Ωνάση. Θα μου πείτε αυτό να ήταν το πρόβλημα; Γιατί, από το πρώτο κιόλας άρθρο της Σύμβασης, που αφορά στο αντικείμενό της, γίνεται ξεκάθαρο ότι αυτά τα σχολεία αποσπώνται από το βασικό κορμό της Δευτεροβάθμιας Εκπαίδευσης και αυτονομούνται από αυτόν, σε όλα τα επίπεδα. Πρώτα από όλα, βέβαια, στο πιο σημαντικό απ’ όλα, στο περιεχόμενο του σχολικού προγράμματος, το οποίο μπορεί και να αλλάζει και να διαφοροποιείται, σε σχέση με τα υπόλοιπα σχολεία, αφού, σύμφωνα με την παράγραφο 2 του πρώτου άρθρου της Σύμβασης, τα Ωνάσειο Σχολεία ακολουθούν και τηρούν μεν το πρόγραμμα των Πρότυπων σχολείων, το οποίο, όμως, δύναται - αυτό ακριβώς γράφετε - να προσαρμοστεί από τη διοικούσα επιτροπή των Ωνάσειων Σχολείων, δηλαδή να αλλάξει. Για το πρόγραμμα μιλάμε.

Η απόσπαση μάλιστα αυτών των σχολείων, από το κύριο σώμα της εκπαίδευσης, γίνεται στην ουσία πλήρης και κατοχυρώνεται και νομικά με μια διάταξη, που αποπνέει ένα άρωμα αποικιοκρατίας. Στο άρθρο 11 της Σύμβασης, όπου ρητά συμφωνείτε, αυτό γράφετε, και διαβάζω ότι «ρητά συμφωνείτε ότι οι όροι της παρούσας Σύμβασης δωρεάς υπερισχύουν κάθε αντίθετης διάταξης της εκάστοτε ισχύουσας νομοθεσίας και κανονιστικού πλαισίου.» Πάνω από όλα, δηλαδή. Ούτε το Σύνταγμα να ήταν. Πρόκειται για λεόντεια σύμβαση. Είναι ο επιεικέστερος χαρακτηρισμός, που μπορώ να δώσω, αφού ένας ιδιωτικός φορέας, με αντίτιμο τη συντήρηση ορισμένων ελάχιστων σχολείων, έρχεται να επιβάλει τελικά τους δικούς του όρους και κανόνες στη λειτουργία του σχολείου, καθορίζοντας μέχρι και τα σχολικά αναλυτικά προγράμματα και βιβλία. Ένα είδος, δηλαδή, παιδαγωγικής των επιχειρήσεων, για να το πούμε. Δεν ήμουνα εδώ, για να κάνω την ερώτηση στους φορείς, είχα υποχρέωση κάτω στην Ολομέλεια, μας έκανε όμως εντύπωση το επιχείρημα του Προέδρου του Ιδρύματος Ωνάση, για το ζήτημα της πολυτυπίας των σχολείων, δηλαδή της διαφοροποίησης, της ταξικής κατηγοριοποίησης των σχολείων και των μαθητών.

Το επιχείρημα ότι αυτή η πολυτυπία υπάρχει, που υπάρχει ήδη, γιατί να μην την πολλαπλασιάσουμε; Τι θα πειράξει, δηλαδή, άμα κάνουμε άλλο ένα σχολείο, στα πλαίσια αυτής της πολυτυπίας; Όπως καταλαβαίνετε, είναι ένα επιχείρημα, το οποίο δεν αντέχει και σε πάρα πολλή κριτική.

Αυτό που θέλουμε να πούμε εδώ είναι ότι θεωρούμε, ως Κ.Κ.Ε., αυτή η πολιτική της σχολικής διαφοροποίησης, κατηγοριοποίησης, είναι επιζήμια για την πλειοψηφία των παιδιών των λαϊκών οικογενειών. Γιατί; Ξέρετε, είναι άλλο να διαφοροποιεί το δικαίωμα της πρόσβασης στο μορφωτικό αγαθό, να υψώνεις, δηλαδή, ταξικούς φραγμούς, όπως αντικειμενικά θα γίνει με τα Ωνάσεια Σχολεία, όπως αντικειμενικά έγινε και με τα Πρότυπα Σχολεία, άσχετα από τις δικές σου προθέσεις. Είναι άλλο αυτό και άλλο να κάνεις τα πάντα, και θα έλεγα, και όσα διαφορετικά καμιά φορά χρειάζεται να κάνει κανείς, περισσότερα μέσα στο σχολείο και στην τάξη με τα παιδιά, ώστε αυτό το μορφωτικό αγαθό να παρέχεται ισότιμα σε όλα τα παιδιά. Αυτή ακριβώς η αντίληψη είναι, που απουσιάζει παντελώς, όχι μόνο από αυτή τη Σύμβαση ,αλλά και από την πολιτική σας, συνολικά.

Συνεχίζοντας, να πούμε, λοιπόν, ότι με αυτό το παιδαγωγικό μοντέλο των Ωνάσειων Σχολείων, που εισάγεται με τη σημερινή Σύμβαση και με το οποίο οι χορηγοί έχουν λόγο και μάλιστα ισχυρό, στη συνολική λειτουργία των σχολείων, αυτή η Σύμβαση αντικειμενικά και πάλι λειτουργεί, εκτός των άλλων, και ως μια πρόσκληση υποδείγματος για νέους επίδοξους χορηγούς της εκπαίδευσης. Πρόκειται, φυσικά, για ένα ακόμη βήμα, δεν είναι το πρώτο, στη διαφοροποίηση της ελληνικής εκπαίδευσης με το μανδύα της λεγόμενης πολυτυπίας, διαφοροποίηση, η οποία, όπως είπαμε, οδηγεί υποχρεωτικά στην πλήρη και επίσημη κατηγοριοποίηση των σχολείων και φυσικά, στην ακόμα μεγαλύτερη ταξική κατηγοριοποίηση των μαθητών.

Η κατηγοριοποίηση, μάλιστα, των μαθητών ξεκινάει από την αρχή, από τον ανταγωνισμό τους στις εξετάσεις εισαγωγής σε αυτά τα σχολεία, που είναι ήδη σκληρές και πολύ δαπανηρές, όπως δείχνει το παράδειγμα των Προτύπων, αφού απαιτούνται ακριβά φροντιστήρια και μάλιστα για παιδιά Δημοτικού. Φροντιστήρια για παιδιά Δημοτικού από την Γ’ Δημοτικού τα ξεκινάνε, στα έξοδα των οποίων φροντιστηρίων πολύ δύσκολα μπορούν να ανταποκριθούν οι λαϊκές οικογένειες και έτσι απομένει αυτό ένα προνόμιο μόνο για λίγους. Αυτό γίνεται, όπως είπαμε, με τα Πρότυπα Σχολεία και αυτό φυσικά αναμένεται να ενταθεί ακόμα περισσότερο με τα Ωνάσεια Σχολεία, που κινούνται στην ίδια ακριβώς λογική.

 Υπάρχει, όμως, ξέρετε και η διεθνής πείρα, από τη λεγόμενη πολυτυπία των διαφοροποιημένων μεταξύ των σχολείων, γιατί δεν ζούμε μόνοι μας στον γαλαξία, υπάρχουν και άλλες χώρες, υπάρχουν και άλλοι λαοί. Και στις ανεπτυγμένες καπιταλιστικές χώρες, όπου τα πράγματα έχουν ήδη προχωρήσει πολύ και πάντως πολύ περισσότερο από ό,τι στη χώρα μας, τα αποτελέσματα, σύμφωνα με τις δικές τους επίσημες στατιστικές, είναι αποκαλυπτικά. Στη Βρετανία, π.χ., όπου η διαφοροποίηση και η κατηγοριοποίηση των σχολείων ξεκίνησε, εδώ και χρόνια, στα σχολεία της λεγόμενης πρώτης κατηγορίας, τελικά, φτάνουν να φοιτούν αποκλειστικά σχεδόν τα παιδιά των πλουσίων και αυτών, που έχουν ένα ανώτερο μορφωτικό επίπεδο οι οικογένειές τους, ενώ στα σχολεία της χαμηλότερης κατηγορίας φοιτούν στην πλειοψηφία τους τα παιδιά των εργατικών και φτωχών λαϊκών στρωμάτων.

Με λίγα λόγια, όχι μόνο δεν θα αντιμετωπιστούν φαινόμενα εκπαιδευτικών αποκλεισμών και ανισοτήτων, όπως διαλαλείτε και εδώ και διαλαλούν όλοι οι υπέρμαχοι των Ωνάσειων Σχολείων, αλλά θα γίνει το ακριβώς αντίθετο. Θα ενταθούν, θα οξυνθούν οι κοινωνικές και ταξικές ανισότητες στο δικαίωμα στη μόρφωση. Γιατί, όπως δείχνει και το παράδειγμα των σχολείων αριστείας τύπου Eaton, τα παιδιά των πλουσίων εκεί διδάσκονται σε βάθος και τα προετοιμάζουν να στελεχώσουν τα ανώτερα ερευνητικά, οικονομικά, πολιτικά, κρατικά κλιμάκια, ενώ στα σχολεία των λαϊκών στρωμάτων -δεν βαριέστε- το πρόγραμμα επικεντρώνεται σε επιφανειακές γνώσεις και δεξιότητες, όσες αρκούν για ένα φτηνό εργατικό δυναμικό. Αυτό γίνεται. Αυτή είναι η πολυτυπία στη Βρετανία. Το ίδιο, βέβαια, γίνεται σιγά - σιγά παντού και φυσικά και στη χώρα μας, αφού τέτοια διαφοροποιημένα προγράμματα έχουν ήδη τα Πρότυπα και θα έχουν και τα Ωνάσεια σχολεία.

 Ανάμεσα στα όργανα διοίκησης αυτών των σχολείων ξεχωρίζει, βέβαια, αυτή η περίφημη Διοικούσα Επιτροπή των Ωνάσειων Σχολείων, η οποία με τις υπερεξουσίες, που της παρέχει η Σύμβαση, έχει τον πραγματικά απόλυτο και ουσιαστικό έλεγχο αυτών των σχολείων. Δεν υπάρχει πιο εμβληματικό παράδειγμα αυτών των υπερεξουσιών από το ότι αυτή η Διοικούσα Επιτροπή του δικτύου των Ωνάσειων Σχολείων, σύμφωνα με το άρθρο 8, «δύναται να τροποποιεί»- έτσι ακριβώς το γράφει- «δύναται να τροποποιεί το αναλυτικό και ωρολόγιο πρόγραμμα των σχολείων αυτών». Τι είναι αυτοί; Τα πάντα! Τι Επιτροπή είναι αυτή;

 Για τις εταιρείες σεκιούριτι και για τους εργολάβους καθαριότητας αυτών των σχολείων, εντάξει, θα μεριμνά γι’ αυτά απευθείας στο Ίδρυμα Ωνάση, όχι η Διοικούσα Επιτροπή.

Η Διοικούσα αυτή εννεαμελής Επιτροπή, με τα τέσσερα από τα μέλη της απευθείας υποδεδειγμένα από το ίδρυμα Ωνάση - που ως χρηματοδότης, βεβαίως, ασκεί και την πραγματική εξουσία, για να μη γελιόμαστε τώρα και να μην κοροϊδευόμαστε και μεταξύ μας, όποιος έδινε τα λεφτά, αυτός έκανε και το κουμάντο - αυτή η Διοικούσα Επιτροπή αποφασίζει για όλα τα σημαντικά ζητήματα των σχολείων.

Οι αρμοδιότητες συνολικά περιγράφονται αναλυτικά στο 2ο άρθρο και διάλεξα να σας διαβάσω μερικές, γιατί ξεχωρίζουν. Εγκρίνει, ετησίως, τον προϋπολογισμό, η Διοικούσα Επιτροπή. Αξιολογεί τα σχολεία, το Διευθυντή, Υποδιευθυντή και τους εκπαιδευτικούς των Ωνάσειων Σχολείων. Επιλέγει τον Διευθυντή και τους εκπαιδευτικούς, παρακαλώ, του δικτύου των Ωνάσειων Σχολείων, ορίζει το πλαίσιο των προτεραιοτήτων των ερευνητικών και επιστημονικών δραστηριοτήτων του Δικτύου, δηλαδή, με τι θα ασχολείται. Εισηγείται τη διαδικασία και το είδος των εξετάσεων για την επιλογή των μαθητών των σχολείων του Δικτύου, καθορίζοντας ακόμα και τον αριθμό των μαθητών στην τάξη. Μεριμνά, φυσικά, αλίμονο, για την προσέλκυση δωρεών, χορηγιών και κάθε είδους παροχών, και φυσικά, καταρτίζει και εκδίδει τον εσωτερικό κανονισμό λειτουργίας των Ωνάσειων Σχολείων. Και όλα αυτά, που μάλλον σε κάποια επιχείρηση παραπέμπουν παρά σε σχολείο, όπως γράφεται στο άρθρο της Σύμβασης, πάλι το διαβάζω, «με στόχο τη διαμόρφωση ολοκληρωμένων δημοκρατικών πολιτών». Έλεος!

 Στο άρθρο 10, γίνεται λόγος για τη σύνδεση των Ωνάσειων Σχολείων με ερευνητικούς φορείς. Αλήθεια, ποιους φορείς; Δημόσιους; Ιδιωτικούς; Και με ποια χαρακτηριστικά; Έτσι γενικώς φορείς; Αλλά και με κοινωφελή ιδρύματα. Προφανώς, αυτά που έχουν στηθεί από μεγαλόσχημους καπιταλιστές και δραστηριοποιούνται τα τελευταία χρόνια, στο χώρο της τέχνης, του πολιτισμού, και φυσικά, και της παιδείας, με ένα σωρό τρόπους, συνήθως, όμως εμπορικούς.

Τώρα, για το επιχείρημα ότι τα Ωνάσεια Σχολεία θα δίνουν ευκαιρίες σε μαθητές ευαίσθητων περιοχών, που αντιμετωπίζουν κοινωνικές και οικονομικές προκλήσεις. Πείτε τις με το όνομά τους, μιλάμε για τις εργατικές, τις λαϊκές συνοικίες. Τι «προκλήσεις»; Τι είναι αυτά τα λόγια, που βάζετε; Πώς τα λέτε έτσι; Που η πολιτική σας τις κρατά υποβαθμισμένες, με δεδομένο ότι σύμφωνα με τη Σύμβαση, για να πάει κάποιος τελειόφοιτος Δημοτικού στο Ωνάσειο Σχολείο, απαιτούνται εξετάσεις, όπως γίνεται για τα Πρότυπα, μόνο που αυτές εδώ θα είναι ηλεκτρονικές, ένα test text, με δεδομένο στατιστικό, επίσης πάλι δικό σας, ότι το ποσοστό επιτυχίας των εξεταζόμενων για τα Πρότυπα δεν είναι ούτε 20% και με δεδομένο ότι στα Ωνάσεια Σχολεία μπορούν να φοιτούν μαθητές από όλη την Περιφέρεια Αττικής, Κεντρική Μακεδονία, Δυτική Μακεδονία, Ανατολική Μακεδονία- Θράκη, τι συμπέρασμα βγαίνει εδώ; Ότι τα παιδιά αυτών των λαϊκών οικογενειών και μιλάμε τώρα και για δωδεκάχρονα και για δεκατριάχρονα παιδιά θα «πεταχτούν», στη συντριπτική τους πλειοψηφία, έξω από τα σχολεία τα κοντινά τους και δεν μιλάμε μόνο γι’ αυτά, που ήδη φοιτούν, αυτά θα παραμείνουν, για τα επόμενα δύο χρόνια, αλλά για τα άλλα, που θα μπορούσαν να πάνε σε αυτά τα σχολεία και δεν θα έχουν το δικαίωμα να πάνε. Γιατί εν τω μεταξύ, αυτά τα σχολεία τους θα έχουν γίνει Ωνάσεια και θα είναι υποχρεωμένα να τρέχουν χιλιόμετρα μακριά, για να φοιτήσουν σε ένα μακρινό σχολείο και αυτό έρχεστε και το λέτε εσείς «στήριξη των λαϊκών οικογενειών των λαϊκών περιοχών»;

Ορισμένα παραδείγματα, είναι αρκετά. Δεν θα σας πω για το Πέραμα, γιατί σας το είπα, ως παράδειγμα, προχθές. Ας πάμε στην Κυψέλη, που είναι και εδώ κοντά. Στο 15ο Γυμνάσιο και 15ο Λύκειο, φοιτούν πάνω από 300 παιδιά λαϊκών οικογενειών, μεταναστών και προσφύγων,. Πού θα πάνε τόσα παιδιά, όταν τα σχολεία τους θα γίνουν «Ωνάσεια»;

Θα μου πείτε, θα πάνε στο 39ο γυμνάσιο και στο 39ο λύκειο της περιοχής, που λειτουργούν στον ίδιο χώρο;

Μα, εκεί, κυρία Υπουργέ, φοιτούν ήδη, αυτή τη στιγμή, που μιλάμε, 1.300 μαθητές και ασφυκτιούν σε χώρους ανεπαρκείς. Το ίδιο και στον Κολωνό, που με τη μετατροπή του 52ου Γυμνασίου και του 52ου Λυκείου σε «Ωνάσεια», μένει μία ολόκληρη περιοχή υποβαθμισμένη και αυτή, με μόλις δύο γυμνάσια και ένα λύκειο.

Θέλετε να πάμε στον Εύοσμο της Θεσσαλονίκης;

Η μετατροπή, κυρία Υπουργέ, σε Ωνάσειο του 6ου Γυμνασίου Ευόσμου και του 3ου Λυκείου Ευόσμου, που βρίσκονται στην καρδιά αυτής της συνοικίας, εκεί ακριβώς στη συμβολή των οδών Καραολή και Δημητρίου, φοιτούν τώρα 880 μαθητές, αυτή τη στιγμή, που μιλάμε. Ο Δήμος Ευόσμου έχει το μεγαλύτερο ποσοστό νέων στη χώρα και αν εφαρμόσουμε γι’ αυτό το σχολείο το στατιστικό αποτέλεσμα του 20% της επιτυχίας στα 880 παιδιά αυτών των σχολείων, τότε που θα πάνε τα 700 παιδιά, που δεν θα πετύχουν, σύμφωνα με το στατιστικό και δεν θα μπορούν να φοιτήσουν στο σχολείο της γειτονιάς τους; Θα πάνε στα διπλανά σχολεία;

Ξέρετε, όχι μόνο δεν υπάρχουν διπλανά σχολεία, εκεί στον Εύοσμο και θέλουν τουλάχιστον κάνα δυο χιλιόμετρα, για να περπατήσουν να πάνε, αλλά και τα τμήματα στα σχολεία, που θα τους υποδεχτούν, αυτή τη στιγμή, είναι στο φουλ, με 25αρια και 27αρια τμήματα. Αφήστε που 50 αίθουσες αυτών των σχολείων είναι και υπόγειες. Ναι, υπόγειες. Μιλάμε για  underground  καταστάσεις, δηλαδή, σαν την ταινία.

Σας ενημερώνουμε –μάλιστα, αν δεν το ξέρετε- αν και θα έπρεπε να το γνωρίζετε, ότι η προηγούμενη διοίκηση του Δήμου Ευόσμου Κορδελιού ζήτησε την κατασκευή 200 νέων σχολικών αιθουσών και αυτό από μόνο του δείχνει το μέγεθος του προβλήματος αυτής της περιοχής για τη σχολική στέγη, σε ένα Δήμο, που γνώρισε, τα τελευταία χρόνια, μία έκρηξη κυριολεκτικά πληθυσμιακή. Τα ίδια και με το 12ο Γυμνάσιο.

Κλείνω, κύριε Πρόεδρε, σε ένα λεπτό.

Το 16ο Λύκειο της Θεσσαλονίκης, στην ξεχασμένη και υποβαθμισμένη από τις δημοτικές αρχές γειτονιά της Ξηροκρήνης, εκεί στο 2ο διαμέρισμα του Δήμου της Θεσσαλονίκης, πανηγυρίζει ο Δήμαρχος Θεσσαλονίκης, εκλεγμένος με το ΠΑΣΟΚ, αλλά δεν μας λέει πού θα πάνε τα παιδιά αυτών των σχολείων, όπως και οι εκπαιδευτικοί, που χάνουν οι περισσότεροι τις θέσεις τους.

Δεν ξεχνάμε, κυρία Υπουργέ, θα το θυμάστε και εσείς, δεν μπορεί ότι μόλις πέρυσι επιχείρησε η Κυβέρνηση να κλείσει αυτό το 12ο Γυμνάσιο, που τώρα το προτείνετε για Ωνάσειο, με τη μέθοδο της συγχώνευσης. Κάτι που αποτράπηκε, βέβαια, με τη σθεναρή αντίσταση μαθητών, γονέων, εκπαιδευτικών και όλης της τοπικής κοινωνίας. Το φέραμε και εμείς εδώ στη Βουλή και τώρα επανέρχεται η Κυβέρνηση και στην ουσία το κλείνει για τα λαϊκά και πολλά φτωχά παιδιά της Ξηροκρήνης, μετατρέποντάς το σε Ωνάσειο. Έρχεται εδώ, τώρα το ΠΑΣΟΚ, αλλά και ο ΣΥΡΙΖΑ, όπως ακούμε και κάνουν βελτιωτικές προτάσεις, για να μείνουν στα σχολεία τους τα περισσότερα παιδιά της γειτονιάς. Μάλιστα και η Κυβέρνηση δηλώνει, και το είπατε στην αρχή, κυρία Υπουργέ, ότι εξετάζεται το αίτημα της προτεραιοποίησης της εντοπιότητας, αν το συγκράτησα καλά. Τι θα πει, όμως «εξετάζεται», κυρία Υπουργέ;

Πρόκειται για λίγα λόγια παρηγοριάς και για ανέξοδους ελιγμούς μπροστά σε ένα διογκούμενο κύμα διαμαρτυριών, που υψώνεται, ενάντια σε αυτά τα σχολεία τα κατηγοριοποιημένα. Και λέω λόγια παρηγοριάς, γιατί ξέρετε, καμιά τροπολογία δεν μπορείτε να φέρετε, η Σύμβαση αυτή για να αλλάξει. Και ένα γι’ αυτή τη Σύμβαση πρέπει να το συνομολογήσουν και τα δύο μέρη.

Συνεπώς, καμία αλλαγή δεν μπορεί να γίνει με μία τροπολογία και το γνωρίζατε, το γνωρίζουμε όλοι, εδώ πέρα. Για να μην κοροϊδευόμαστε, λοιπόν, μεταξύ μας, δεν ξέρω πότε θα φέρετε αυτές τις τροποποιήσεις, που, ναι μεν στα λόγια συμφωνείτε, αλλά αν δεν τις δούμε, γιατί να το πιστέψουμε; Ήδη, όμως, στις γειτονιές αυτές υπάρχει αναβρασμός και γίνονται κινητοποιήσεις, για να μην προχωρήσει αυτή η ταξική κατηγοριοποίηση των σχολείων τους, γίνονται κινητοποιήσεις, για να αναβαθμιστούν όλα τα σχολεία και μάλιστα σήμερα, πριν από λίγες ώρες, έγινε μία μεγάλη κινητοποίηση, μαζικότατη, στον Εύοσμο ακριβώς γι’ αυτό το ζήτημα, υπάρχουν και φωτογραφίες στο διαδίκτυο και ρεπορτάζ, που μπορείτε να τα δείτε.

Εμείς αυτό που έχουμε να πούμε και από αυτό το βήμα, ότι σε αυτές τους τις κινητοποιήσεις, το Κ.Κ.Ε., θα είναι στο πλευρό τους. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει η κυρία Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κύριε Πρόεδρε.

Κύριε Πρόεδρε, κυρία Υπουργέ, κυρίες και κύριοι συνάδελφοι, προωθείται με το παρόν η Κύρωση της Σύμβασης Δωρεάς μεταξύ αφενός του Ελληνικού Δημοσίου και αφετέρου του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ», που εδρεύει στο Λιχτενστάιν και της εταιρείας με την Επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ», με τον διακριτικό τίτλο ΑΡΙΟΝΑ ΕΛΛΑΣ Α.Ε., που υπογράφηκε στην Αθήνα, την 20.1. 2025.

Κατ’ αρχάς με την επιλογή της έδρας του το Κοινωφελές Ίδρυμα, το οποίο εδρεύει στο Λιχτενστάιν, αναρωτιόμαστε κατά πόσο συμβάλλει φορολογικά στη χώρα μας. Ορίζεται ήδη από το πρώτο άρθρο ότι κυρώνεται η από 20-1-2025 Σύμβαση Δωρεάς μεταξύ του Ελληνικού Δημοσίου και του Κοινωφελούς Ιδρύματος με την επωνυμία ««ΑΛΕΞΑΝΔΡΟΣ Σ. ΩΝΑΣΗΣ», που εδρεύει στο Λιχτενστάιν και της Εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ», με τον διακριτικό τίτλο ΑΡΙΟΝΑ Α.Ε. για τη λειτουργία των δημοσίων σχολείων.

Στο άρθρο 1, ορίζονται τα σχετικά με το αντικείμενο της Σύμβασης και τη λειτουργία των δημοσίων Ωνασείων σχολείων. Ως αντικείμενο, λοιπόν, του παρόντος, λέτε ότι είναι το πρόγραμμα, δηλαδή το σύνολο των όρων της Σύμβασης και των Παραρτημάτων της. Το πρόγραμμα αυτό θα τελεί υπό την εποπτεία του Υπουργείου Παιδείας, Θρησκευμάτων και Αθλητισμού. Στο πρόγραμμα εντάσσονται μέχρι 22 υφιστάμενες σχολικές μονάδες της Δευτεροβάθμιας εκπαίδευσης, 11 γυμνάσια και 11 λύκεια σε όλη την επικράτεια. Κατά το πρώτο σχολικό έτος, δηλαδή για το 2025 - 2026, προβλέπεται η λειτουργία έξι (6) τουλάχιστον σχολικών μονάδων, 3 γυμνασίων και 3 λυκείων, σε τρεις δήμους. Τα «ΔΗΜ.Ω.Σ.», θα ακολουθούν το πρόγραμμα των Πρότυπων Σχολείων. Το πρόγραμμα αυτό θα μπορεί να προσαρμοστεί από τη Διοικούσα Επιτροπή των «ΔΗΜ.Ω.Σ.», με απόφαση του Υπουργού Παιδείας.

Στο άρθρο 2, ενδεικτικά ορίζεται η αποστολή των «ΔΗΜ.Ω.Σ.» και προβλέπεται ότι για την υλοποίησή της θα λειτουργούν πέραν του ωρολογίου προγράμματος, που ισχύει για τα Πρότυπα σχολεία, όμιλοι και σύνολα, με αντικείμενα και δράσεις ιδίως στις θετικές και ανθρωπιστικές επιστήμες, στις γλώσσες, στην τέχνη, στον πολιτισμό και στον αθλητισμό. Εκείνο που προκαλεί αλγεινή εντύπωση είναι το γεγονός ότι στην παράγραφο 1, περίπτωση γ, του άρθρου 2, αναφέρεται ότι αποστολή των «ΔΗΜ.Ω.Σ.» είναι και η προαγωγή της ετερότητας. Αυτό μπορείτε να μας το εξηγήσετε, με ποιο τρόπο θα προαχθεί;

Δεν μπορούμε να κάνουμε τα στραβά μάτια σε ρυθμίσεις τέτοιου είδους.

Στο άρθρο 3, αναφέρεστε στους όρους της δωρεάς, για το σύνολο της διάρκειας της Σύμβασης και για 22 σχολικές μονάδες, υπολογίζεται συνολική δαπάνη έως 160 εκατομμυρίων ευρώ μέχρι τη λήξη του σχολικού έτους 2036 – 2037, που θα την καλύψει εξ ολοκλήρου το Ίδρυμα, υπό την προϋπόθεση της πλήρους λειτουργίας των 22 «ΔΗΜ.Ω.Σ.».

Η πλήρης λειτουργία πως ερμηνεύεται και αν εντοπιστεί η μη πλήρης λειτουργία, ανάλογα με το πώς το ερμηνεύεται, τότε θα έχει το δημόσιο ευθύνες και ποιες;

Τα ίδια ερωτηματικά προκαλεί και η παράγραφος 4 του ίδιου άρθρου, που αναφέρει ότι το Ίδρυμα, δεν υποχρεούται να προβεί σε καταβολές για σχολική μονάδα, εφόσον για τη λειτουργία της δεν τηρούνται οι προϋποθέσεις της Σύμβασης. Ποιος θα ελέγχει αυτό το γεγονός και πώς διασφαλίζει το δημόσιο ότι αυτή η πρόβλεψη δεν θα αξιοποιηθεί καταχρηστικά από το Ίδρυμα;

Στο άρθρο 4, παράγραφος 2, αναφέρεται, ότι το χρηματοδοτικό πλαίσιο του δημοσίου, της περιφέρειας και των δήμων, που ισχύει για τα πρότυπα σχολεία, εφαρμόζεται και για τα Δημόσια Ωνάσεια Σχολεία του δικτύου. Τα πάγια λειτουργικά έξοδα των ΔΗΜ.Ω.Σ. θα καλύπτονται από τους δήμους, στους οποίους ανήκουν, όπως ισχύει και για τα Πρότυπα σχολεία που υπάγονται σε αυτούς. Πρόκειται για έξοδα, τα οποία θα μπορούσε να ειπωθεί ότι, ίσως, θα έπρεπε να βαρύνουν το ίδιο και όχι το δημόσιο.

Στο άρθρο 5, ορίζεται ότι το χρηματοδοτικό πλαίσιο, που ισχύει εκάστοτε για τα Πρότυπα σχολεία, ισχύει και για τα Δημόσια Ωνάσεια Σχολεία και ότι η μισθοδοσία του συνόλου του διδακτικού και του διοικητικού προσωπικού των σχολικών μονάδων ΔΗΜ.Ω.Σ. καλύπτεται από το ελληνικό δημόσιο, όπως ισχύει για τα πρότυπα σχολεία.

Επίσης, καθορίζονται αναλυτικά οι δαπάνες, που αναλαμβάνει να καλύψει το Ίδρυμα, ανακαίνιση και υλικοτεχνική αναβάθμιση των σχολικών μονάδων, υλικά μέσα σε εκπαιδευτικούς και μαθητές, για την υποβοήθηση και την αναβάθμιση του διδακτικού έργου, οργάνωση και λειτουργία των ομίλων των συνόλων, αμοιβή του διδακτικού και του λοιπού προσωπικού των ΔΗΜ.Ω.Σ., που θα απασχοληθούν στους ομίλους και τα σύνολα κ.λπ..

Στο άρθρο 6, ορίζονται τα όργανα διοίκησης των Δημοσίων Ωνάσειων Σχολείων και του δικτύου. Αυτοί είναι για τα σχολεία, ο διευθυντής, ο υποδιευθυντής και ο σύλλογος διδασκόντων, ενώ για το δίκτυο, η Διοικούσα Επιτροπή Δημοσίων Ωνασείων Σχολείων, οι σχολικοί συντονιστές εκπαιδευτικού έργου, οι σύμβουλοι, το συμβούλιο σχολικής μονάδας και τα επιστημονικά εποπτικά συμβούλια των Δημοσίων Ωνασείων Σχολείων.

Θα παίρνουν και γερά έξτρα στο πλαίσιο της διευρυμένης λειτουργίας των ΔΗΜ.Ω.Σ., καθώς προβλέπεται πρόσθετη αμοιβή του διδακτικού και του λοιπού προσωπικού, περιλαμβανομένων και των τυχόν προσωρινών αναπληρωτών ή αποσπασμένων εκπαιδευτικών. Τετρακόσια ευρώ για τους διευθυντές μηνιαίως, 350 ευρώ για τους υποδιευθυντές, 320 ευρώ για το λοιπό προσωπικό κ.λπ..

Το άρθρο 7 αναφέρει ότι οι σχολικές μονάδες, που εντάσσονται στο δίκτυο και γενικά στο πρόγραμμα, έχουν επιλεγεί από το Υπουργείο Παιδείας, σε συνεργασία με το ίδρυμα. Τα γυμνάσια και τα λύκεια, που επιλέγονται, είναι κοντά μεταξύ τους, για να συνεργάζονται, τόσο μεταξύ τους, όσο και με ΑΕΙ ή ερευνητικά κέντρα. Η επιλογή των σχολικών μονάδων για την ένταξή τους στο δίκτυο των ΔΗΜ.Ω.Σ., θα γίνεται με βάση κοινωνικοοικονομικά και πληθυσμιακά κριτήρια, προκειμένου να ωφεληθούν οι περιοχές, που αντιμετωπίζουν κοινωνικές και οικονομικές προκλήσεις και δεν γειτνιάζουν με Πρότυπα σχολεία - ποια θα είναι αυτά, όμως - ενώ θα πρέπει να βρίσκονται σε γεωγραφικές ενότητες με πληθυσμό, τουλάχιστον, 70 χιλιάδων κατοίκων. Καθορίζονται εντελώς ελλιπώς το αντικείμενο και οι όροι λειτουργίας του προγράμματος των ΔΗΜ.Ω.Σ..

Αλγεινή εντύπωση προκαλεί, επίσης, το γεγονός, ότι στην τρίτη παράγραφο προβλέπεται ότι, μετά την κύρωση της Σύμβασης, η προσθήκη νέων σχολικών μονάδων, ο αποχαρακτηρισμός τους, η απένταξή τους από το πρόγραμμα και η αντικατάστασή τους, γίνεται με απόφαση του Υπουργού Παιδείας, ύστερα από εισήγηση της Διοικούσας Επιτροπής των ΔΗΜ.Ω.Σ., σύμφωνη γνώμη του Προέδρου του Ιδρύματος και γνώμη του ΙΕΠ, χωρίς να χρειάζεται να κυρωθεί με νέο νόμο. Θα απαιτείται σύμφωνη γνώμη του Προέδρου του Ιδρύματος και απλή γνώμη του ΙΕΠ; Με ποια λογική;

 Στο άρθρο 8, φαίνεται πως ό,τι έχει να κάνει με το πρόγραμμα, θα το αποφασίζει ο Υπουργός, ύστερα από απλή και όχι σύμφωνη γνώμη του ΙΕΠ και εισήγηση της Διοικούσας Επιτροπής των ΔΗΜ.Ω.Σ.. Ορίζεται, επίσης, ότι με απόφαση του Επιστημονικού Εποπτικού Συμβουλίου, η οποία εγκρίνεται από τη Διοικούσα Επιτροπή των ΔΗΜ.Ω.Σ., δημιουργούνται όμιλοι και σύνολα και ρυθμίζονται τα θέματα οργάνωσης και λειτουργίας τους. Γιατί δε δίνονται όλα αυτά αναλυτικά στο παρόν; Σκοπός τους θα είναι να δημιουργήσουν πυρήνες δημιουργικότητας και αριστείες, που θα αξιοποιούν και θα συμβάλλουν στην ανάπτυξη των ιδιαίτερων ικανοτήτων και κλήσεων των μαθητών. Είναι, λέτε, επίσης δυνατή, η εγγραφή στους ομίλους ή στα σύνολα μαθητών, που φοιτούν σε άλλες δημόσιες σχολικές μονάδες της ίδιας γεωγραφικής περιοχής, με απόφαση του διευθυντή. Με ποια κριτήρια;

Στο άρθρο 9, ρυθμίζονται τα σχετικά με τη διοικητική στελέχωση των ΔΗΜ.Ω.Σ.. Γίνεται λόγος για μεταθέσεις, με απόφαση του αρμόδιου οργάνου του ΥΠΑΙΘ. Ποιο είναι αυτό το αρμόδιο όργανο και με βάση ποια κριτήρια θα επιλέγεται για τις μεταθέσεις; Θα θέλαμε, βέβαια και διευκρινίσεις και ως προς την αρμοδιότητα ανάθεσης των κυλικείων, που θα ασκείται από τη Διοικούσα Επιτροπή των ΔΗΜ.Ω.Σ.. Άρα, θα κάνει ό,τι θέλει, ως προς αυτό, η Διοικούσα Επιτροπή;

Το άρθρο 10 ορίζει τα σχετικά με τη δυνατότητα των ΔΗΜ.Ω.Σ. να συνδέονται με ΑΕΙ, ερευνητικούς φορείς και κοινωφελή ιδρύματα. Για ποιους λόγους αφήνεται έτσι αόριστο στο άρθρο και δεν προσδιορίζονται εδώ οι όροι, οι προϋποθέσεις και η διαδικασία στήριξης;

Το άρθρο 11 καθορίζει το κανονιστικό πλαίσιο, που διέπει τη λειτουργία των ΔΗΜ.Ω.Σ.. Θα λέγαμε πως έρχεται σαν επακόλουθο της κίνησης που πραγματοποιείται, αλλά παρ’ όλα αυτά, διατηρούμε τις επιφυλάξεις μας, ως προς τον τρόπο εφαρμογής του.

Το άρθρο 12 είναι περισσότερο διαδικαστικό, ενώ το άρθρο 13, ως προς τους λοιπούς όρους, βλέπουμε ότι ορίζει ότι όλα τα δικαιώματα και οι υποχρεώσεις του Κοινωφελούς Ιδρύματος Ωνάση, που απορρέουν από την υπό Κύρωση Σύμβαση Δωρεάς και το Παράρτημα Α’, ασκούνται και εκπληρώνονται για λογαριασμό του Ιδρύματος, από τον φορέα υλοποίησης, που ορίζεται και αντίκλητος του Ιδρύματος. Ως φορέας υλοποίησης, ορίζεται η εταιρεία με τον διακριτικό τίτλο «ΑΡΙΟΝΑ Α.Ε», την οποία έχουμε δει και κατά το παρελθόν να συμβάλλεται πάλι με το Ίδρυμα Ωνάσης.

 Ως προς το Παράρτημα τώρα, στο άρθρο 1 αυτού, ορίζονται τα κριτήρια για το χαρακτηρισμό, τον αποχαρακτηρισμό και τη σύνδεση νέων σχολικών μονάδων, ως ΔΗΜ.Ω.Σ.. Εκτός των πρώτων 22 ΔΗΜ.Ω.Σ., προβλέπεται, ότι στην περίπτωση επέκτασης της δωρεάς ή στην περίπτωση αντικατάστασης εκ των υφιστάμενων ΔΗΜ.Ω.Σ., ο Υπουργός Παιδείας Θρησκευμάτων και Αθλητισμού εκδίδει δημόσια πρόσκληση προς τα σχολεία της επικράτειας, προκειμένου να υποβάλουν αίτηση για τον χαρακτηρισμό νέου σχολείου ως ΔΗΜ.Ω.Σ..

Τα κριτήρια για το χαρακτηρισμό του σχολείου, ως ΔΗΜ.Ω.Σ., είναι το μέγεθός τους, η τοποθεσία τους, η προσβασιμότητα, η δυνατότητα σύνδεσης με ΑΕΙ και η ύπαρξη κοινωνικών και οικονομικών λόγων, που αιτιολογούν τη στήριξή τους. Ωστόσο, η απόφαση θα εκδίδεται από τον Υπουργό Παιδείας, ύστερα από εισήγηση της Διοικούσας Επιτροπής Δημοσίων Ωνασείων Σχολείων και το Ινστιτούτο Εκπαιδευτικής Πολιτικής. Υπάρχει κίνδυνος, η ένταξη των σχολικών μονάδων ως Ωνάσειων Σχολείων, να εργαλειοποιηθεί και να αποτελέσει πεδίο άσκησης μικροπολιτικής.

Στην παράγραφο 4 ορίζεται ότι 10 από τα 22 Ωνάσεια, θα είναι στην Αττική και τα υπόλοιπα 12 θα αφορούν τις άλλες περιφέρειες της χώρας. Αν ο σκοπός ήταν, πράγματι, αγαθός, τα 22 σχολεία, που θα χαρακτηρίζονταν «Ωνάσεια», δεν θα αφορούσαν σχολεία των μεγάλων πόλεων, αλλά θα αφορούσαν σχολικές μονάδες σε νομούς της επαρχίας και των ακριτικών νομών, με σκοπό να στηριχθούν οι ακριτικές οικογένειες και τα ελληνόπουλα.

Στο άρθρο 2, αναφορικά με τη σύνδεση και αρμοδιότητες των οργάνων διοίκησης των Δημόσιων Ωνασείων Σχολείων και των οργάνων του δικτύου, όσον αφορά τη Διοικούσα Επιτροπή, θα επιλέγεται, με απόφαση του Υπουργού, κατόπιν προσκλήσεως εκδήλωσης ενδιαφέροντος, που εκδίδει ο ίδιος, που σημαίνει, ότι θα δύναται, εν τέλει, να επιλέξει ανάμεσα στα βιογραφικά αυτών, που ο ίδιος προτιμά, σύμφωνα με κομματικά ή προσωπικά συμφέροντα.

Όσον αφορά το Σύλλογο Διδασκόντων υπάρχει ένα κενό, το οποίο αφορά τη συνεργασία του Συλλόγου και ως εκ τούτου και του σχολείου με τρίτους φορείς. Ως τρίτος φορέας μπορεί να είναι ένα Νομικό Πρόσωπο Δημοσίου Δικαίου, για την επίσκεψη των μαθητών σε μία δημοτική βιβλιοθήκη, μπορεί, όμως και να είναι και μία ΜΚΟ.

Σε δεύτερη περίπτωση, τίθεται ερώτημα για τις τυχόν οικονομικές συναλλαγές, που μπορεί να έχει το σχολείο, με σύμφωνη γνώμη του Συλλόγου Διδασκόντων με μια ΜΚΟ, παραδείγματος χάρη, για τα ανθρώπινα δικαιώματα, από την οποία μπορεί να λαμβάνει, για παράδειγμα, ένα ενημερωτικό φυλλάδιο για το θεσμό της οικογένειας, η οποία να ερμηνεύεται κατά το δοκούν.

Η έννοια «τρίτου φορέα» είναι πολύ αόριστη και αφήνει πολλά παράθυρα.

Στο άρθρο 3 προβλέπονται η διαδικασία, τα προσόντα και τα κριτήρια επιλογής των διευθυντών και υποδιευθυντών των ΔΗΜ.Ω.Σ.. Για τη θέση διευθυντή σχολικών μονάδων, που ανήκουν στο δίκτυο ΔΗΜ.Ω.Σ., δύνανται να υποβάλουν αίτηση, μόνιμοι εκπαιδευτικοί δευτεροβάθμιας εκπαίδευσης με, τουλάχιστον, οκταετή διδακτική εκπαιδευτική υπηρεσία στη δημόσια ή στην ιδιωτική δευτεροβάθμια εκπαίδευση. Επίσης, με σκοπό την ολοκλήρωση πλήρους θητείας, οι υποψήφιοι πρέπει να απέχουν τουλάχιστον 4 έτη από τη συμπλήρωση του προβλεπόμενου ορίου ηλικίας συνταξιοδότησης. Επιπρόσθετο κριτήριο θεωρείται η κατάρτιση του υποψηφίου στην ψηφιακή τεχνολογία, με ελάχιστο επίπεδο γνώσης τεχνολογιών πληροφορίας και επικοινωνιών, την πιστοποίηση επιμόρφωσης β’ επιπέδου.

Στην παράγραφο 8, όμως, αναφέρεται ότι τα κριτήρια επιλογής εξειδικεύονται, κατόπιν υπουργικής απόφασης, ύστερα από εισήγηση της Διοικούσας Επιτροπής των ΔΗΜ.Ω.Σ., πράγμα το οποίο δημιουργεί τις κατάλληλες προϋποθέσεις για φωτογραφικές διατάξεις, με σκοπό το διορισμό υποψηφίων ,με κομματικά, πολιτικά και πελατειακά συμφέροντα. Ειδάλλως, όλα τα κριτήρια θα έπρεπε να ορίζονται με το παρόν νομοσχέδιο.

Θα τοποθετηθώ στα επόμενα άρθρα στην Ολομέλεια. Σας ευχαριστώ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Αμυράς Γεώργιος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής) :** Σας ευχαριστούμε πολύ, κυρία Ασημακοπούλου.

Το λόγο έχει η Ειδική Αγορήτρια της Κ.Ο. «Νέα Αριστερά», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Ευχαριστώ πολύ, κύριε Πρόεδρε.

Και στην πρωτομιλία μου και με τις ερωτήσεις, που έθεσα, νομίζω ότι γίνεται προφανές ότι η Σύμβαση, την οποία καλούμαστε σήμερα να συζητήσουμε, ξανά αποτελεί επιλογή της Νέας Δημοκρατίας. Με πρόσχημα τον κοινωνικό χαρακτήρα των Ωνασείων Σχολείων, εισάγεται ένας ακόμη θεσμός, που έχει σαν στόχο να συρρικνώσει στην πράξη τη δημόσια και δωρεάν εκπαίδευση.

Η καθιέρωση των εισαγωγικών εξετάσεων, σε αυτόν τον τύπο σχολείων, δεν υπάρχει καμία αμφιβολία, αποκλείει τα παιδιά από τις ευάλωτες κοινωνικές ομάδες και βεβαίως εντείνει τις ανισότητες, αφού αποκλείει τα πιο αδύναμα κοινωνικά στρώματα. Λέει, βέβαια, επικοινωνιακά, ακριβώς το αντίθετο.

Για την εμπειρία του δικτύου των Πρότυπων και Πειραματικών Σχολείων, για την οποία ρωτήσαμε κιόλας, μάλιστα ρώτησα τον επικεφαλής του ΙΕΠ, ποια είναι η γνώμη του για τις εισαγωγικές εξετάσεις, προφανώς, δεν μου απάντησε επί της ουσίας της ερώτησης. Διότι είναι προφανές ότι για να πετύχει κανείς σ΄ αυτές τις εξετάσεις, πράγμα που αναγνωρίστηκε και στη συζήτηση, που προηγήθηκε πριν λίγο, απαιτούνται φροντιστήρια από το δημοτικό. Και, βεβαίως τα παιδιά των πιο παραμελημένων κοινωνικών στρωμάτων δυσκολεύονται ακόμη περισσότερο να επιτύχουν, καθώς ζουν, συνήθως, σε ένα περιβάλλον, που παρέχει περιορισμένες ευκαιρίες για την αξιοποίηση των πηγών της γνώσης και του πολιτισμού. Διαθέτουν, με άλλα λόγια, όπως έχει τεκμηριώσει η κοινωνιολογία της εκπαίδευσης, περιορισμένο μορφωτικό κεφάλαιο ακόμη και πριν την πρώτη επαφή τους με το σχολείο.

 Γι’ αυτόν το λόγο, σε όλες σχεδόν τις προηγμένες χώρες, στις οποίες έχουν εφαρμοστεί θεσμοί υποστήριξης των παιδιών αυτών, όπως και στην Ελλάδα, διαπολιτισμικά σχολεία, σχολεία στις ζώνες εκπαιδευτικής προτεραιότητας, η εφαρμογή αντισταθμιστικών εκπαιδευτικών πολιτικών ποτέ δεν συνδυάστηκε με εισαγωγικές εξετάσεις στα αντίστοιχα σχολεία, αλλά με ελεύθερη εγγραφή και κατάλληλα υποστηρικτικά μέτρα. Ο λόγος είναι ότι τέτοια υποστηρικτικά σχολεία ιδρύονται, ακριβώς, για να δώσουν την ευκαιρία σε αποστερημένα παιδιά να κατακτήσουν και να αγαπήσουν τη γνώση, κατά τη διάρκεια της φοίτησής τους σε αυτά και όχι να τα αποκλείσουν εξαρχής.

Αυτός ήταν και ο λόγος, που έκανα την ερώτηση, διότι εδώ είναι ο σχεδιασμός της Νέας Δημοκρατίας. Ναι, πράγματι, υπάρχει μία σημαντική χορηγία. Γιατί, λοιπόν, εκεί, που ξέρουμε ότι υπάρχουν αυτές οι δομές, που ξέρουμε ότι υπάρχουν πολύ σοβαρά προβλήματα -για να μην αναφερθώ και στις κινητοποιήσεις, που κάνουν τα καλλιτεχνικά και μουσικά σχολεία, τα θέματα, που έχουμε στα σχολεία της ειδικής αγωγής και εκπαίδευσης, τα ζητήματα, που έχουμε στην επαγγελματική εκπαίδευση, που είναι πάρα πολύ σοβαρά, για να μην πω και την πρόσφατη έκθεση, η οποία υπάρχει από την Επιτροπή Αξιολόγησης της Δευτεροβάθμιας και Πρωτοβάθμιας εκπαίδευσης, ότι υπάρχει ένας εκτεταμένος λειτουργικός αναλφαβητισμός – γιατί, λοιπόν, αυτές οι χορηγίες, που είναι σημαντικές, δεν χρησιμοποιούνται σε αυτήν την κατεύθυνση; Απάντηση δεν πήρα και επομένως θα συνεχίσω να επιμένω ότι εδώ είναι μία κεντρική επιλογή της Νέας Δημοκρατίας να δημιουργούνται έτι περαιτέρω ανισότητες, με το πρόσχημα της στήριξης των ευάλωτων ομάδων.

 Επίσης, υπάρχει το θέμα της γεωγραφικής επιλογής των συγκεκριμένων σχολείων, το οποίο δεν συνδέεται ευθέως με τις κοινωνικοοικονομικές ανάγκες. Από την άλλη μεριά, βλέπουμε ότι αυτό έχει σοβαρότατες επιπτώσεις και στους εκπαιδευτικούς. Υπερβολικές υποχρεώσεις για εκπαιδευτικούς και μαθητές, που θα περάσουν αυτή τη διαδικασία. Μάλιστα, ειπώθηκε, με έναν πολύ κομψό τρόπο, «φίλτρο». Όσοι από εμάς είχαν περάσει τη διαδικασία των εξετάσεων, στη διαδρομή της ζωής τους, ξέρουμε πόσο ψυχοφθόρες είναι και πόσο αυτό το πράγμα επηρεάζει τις ζωές των παιδιών, όπως και τις ζωές των παιδιών μας. Επομένως, αυτή η τέτοιου τύπου κατεύθυνση των διαρκών εξετάσεων ξέρουμε ότι ενισχύει μόνο τον ανταγωνισμό και προφανώς μέσα της δεν εμπεριέχεται το κομμάτι της συμπερίληψης.

Επίσης, δεν πήρα σαφή απάντηση για το τι θα γίνει με τα παιδιά με τις διαφόρων τύπων αναπηρίες. Αναφέρθηκαν, ότι μπορεί πιθανόν τα παιδιά μόνο με κινητικές αναπηρίες να συμπεριλαμβάνονται, όμως η πλειοψηφία των παιδιών, που έχουμε με αναπηρία, είναι σε άλλο φάσμα. Είναι στο φάσμα των αναπτυξιακών διαταραχών, όπου υπάρχει ένα πολύ σοβαρό κοινωνικό αίτημα και που με αυτού του τύπου τις διαδικασίες, προφανώς, δεν μπορούν να συμπεριληφθούν στην καλύτερης ποιότητας σχολείο, που ευαγγελίζεται, τέλος πάντων και αυτή η Σύμβαση.

Από την άλλη μεριά, όπως είπα, η υποχρεωτική συμμετοχή σε ομίλους και σύνολα φαίνεται να υποβαθμίζει το παιδαγωγικό έργο. Οι ώρες, δηλαδή, διδασκαλίας, που προβλέπονται κατ’ έτος και το ωρολόγιο πρόγραμμα είναι υπερβολικά απαιτητικό. Χώρες, όπως η Φιλανδία, που όπως όλοι ξέρουμε έχει αξιόλογο εκπαιδευτικό σύστημα και διεθνή προβολή, προβλέπουν πολύ λιγότερες υποχρεωτικές ώρες την εβδομάδα. Επομένως, αυτό το ωράριο, ακόμη και στους εκπαιδευτικούς, που θα το επιλέξουν, είναι εξοντωτικό.

Επιπλέον θεσμοί δημιουργικής συμμετοχής των παιδιών στη μαθησιακή διαδικασία, που δοκιμάστηκαν διεθνώς, αλλά και στη χώρα μας και απέβησαν αποτελεσματικές, όπως είναι η μέθοδος του πρότζεκτ και οι συνθετικές δημιουργικές εργασίες ή επιστημονικές εργασίες, αυτή τη στιγμή, δεν συζητούνται καθόλου.

Επομένως, αυτό που λέγεται, ότι θα χρησιμοποιηθούν τα σχολεία αυτά, με αυτές τις προδιαγραφές και προϋποθέσεις, για να βγουν τα συμπεράσματα για τις βέλτιστες παιδαγωγικές μεθόδους, προφανώς δεν μπορεί να είναι έτσι.

Είπα και την προηγούμενη φορά, επαναλαμβάνω και τώρα, ότι ο θεσμός των Πειραματικών σχολείων, που δημιουργούσε ένα δείγμα από το γενικό πληθυσμό και όπου πράγματι μπορούσαν να δοκιμαστούν διάφορες πειραματικές μέθοδοι, σε συνεργασία με τα πανεπιστήμια ήταν εκείνος ο θεσμός, ο οποίος θα μπορούσε, στη συνέχεια, τα θετικά αποτελέσματα, που θα προέκυπταν να τα γενικεύει, στο σύνολο των σχολείων.

 Επομένως, εδώ γίνεται μία επιλογή της Νέας Δημοκρατίας να χρησιμοποιήσει μία χορηγία με ένα πλαίσιο που ενισχύει ακόμη περισσότερο τις διακρίσεις και που βεβαίως σε καμία περίπτωση δεν μπορεί να ενισχύσει το σύνολο της δημόσιας εκπαίδευσης.

Ξέρετε εδώ όταν εμείς μιλάμε και λέμε ο καθένας μας στην τοποθέτησή του θα ήταν πολύ πιο χρήσιμο να διαβάσουμε πώς αντιλαμβάνονται οι άνθρωποι που θα κληθούν να το εφαρμόσουν και τους οποίους αφορά. Έχω εδώ την ανακοίνωση της Γ΄ΕΛΜΕ Αθήνας που στέκεται απέναντι στην κατάργηση του 15ου Γυμνασίου και του 15ου ΓΕΛ Αθήνας και βεβαίως, βάζει το θέμα του πού θα πάνε αυτά τα παιδιά. Στο 72ο Γυμνάσιο Αθήνας που είναι ήδη κορεσμένο από μαθητές; Αυτή είναι η αναβάθμιση; Και φυσικά δεν απαντήθηκε πού θα πάνε οι εκπαιδευτικοί που για χρόνια υπηρετούν με αφοσίωση στα συγκεκριμένα σχολεία και τους μαθητές.

Αντίστοιχα με την προηγούμενη ανακοίνωση που θα την καταθέσω στα πρακτικά υπάρχει μια επιστολή η οποία είναι πάρα πολύ συγκινητική. Υπογράφεται από όλους τους εκπαιδευτικούς του 3ου ΓΕΛ Ευόσμου και θα μου επιτρέψετε να διαβάσω ένα κομμάτι της.

 Λέει: «…Το 3ο Λύκειο Ευόσμου είναι οι άνθρωποί του, είναι οι εκπαιδευτικοί που υπερβαίνουν ένθερμα μόνοι τους το ωράριο και τις επιβαλλόμενες υποχρεώσεις τους που δεν περιορίζονται στο διεκπαιρεωτικό έργο της θέσης τους, που καταθέτουν ώρες, χρήματα, κόπο και ψυχή για το σχολείο που αγαπούν.

Είναι αυτό το σχολείο που αν το ψάξετε θα το βρείτε στην οδό Παναγιώτη Πετράκη και Θεοδώρου Φυλακτού, ονομασία στη μνήμη δύο εκπαιδευτικών του, την αξία των οποίων τίμησαν μαθητές, γονείς και δημοτικές αρχές.

 Το σχολείο μας είναι οι μαθητές και οι μαθήτριες του που από διαφορετικές αφετηρίες αγωνίζονται και ελπίζουν για την πρόοδό τους όχι μόνο στα υποχρεωτικά μαθήματα αλλά και σε όλα όσα διψάει η ψυχή τους, εμπειρίες, συναισθήματα, διεκδικήσεις και όνειρα. Είναι οι μαθητές με αναπηρία και ειδικές εκπαιδευτικές ανάγκες που φοιτούν ισότιμα στο σχολείο μας, καθώς γι΄ αυτό φροντίζουν υπερήφανα υπηρετούντες τη συμπερίληψη καθηγητές και καθηγήτριες. Είναι αυτοί οι μαθητές και οι μαθήτριες που αποφοίτησαν και περνούν από το σχολείο τακτικά όχι μόνο για να χαμογελάσουν με νοσταλγία και αγάπη αλλά για να προσφέρουν εθελοντικά, να μοιράσουν και να μοιραστούν. Είναι ο Σύλλογος Γονέων και Κηδεμόνων που στηρίζει όλες τις δράσεις του σχολείου συνεργαζόμενος με το διευθυντή και τους εκπαιδευτικούς και υποστηρίζει την αναβάθμιση των υποδομών ανταποκρινόμενος στα αιτήματα παιδιών και εκπαιδευτικών. Αυτό είναι το κάθε δημόσιο σχολείο.

Αν το σχολείο μας γίνει Ωνάσειο δεν θα είναι το σχολείο μας. Το δημόσιο 3ο Γενικό Λύκειο Ευόσμου θα καταργηθεί. Το έμβλημά μας, η πολύχρωμη κουκουβάγια, αυτή που συμβολίζει όχι μόνο τη γνώση αλλά και τη σύνθεση, τη δημιουργία, τη συνεργασία και την αποδοχή του διαφορετικού θα πετάξει μακριά. Μέχρι τότε όλοι εμείς που πονάμε και αγαπάμε το 3ο ΓΕΛ Ευόσμου θα αγωνιστούμε γι΄ αυτό.».

 Αντίστοιχα έχουμε και από συλλόγους γονέων και εκπαιδευτικών και από το Ηράκλειο. Επομένως, δεν υπάρχει καμία αμφιβολία ότι αυτοί που θα κληθούν να το υλοποιήσουν αυτή τη στιγμή πραγματικά ανησυχούν γι’ αυτή την ρύθμιση την οποία φέρνει η κυβέρνηση να υλοποιήσει.

Και επειδή ειπώθηκαν εδώ διάφορα πράγματα, ότι είμαστε απέναντι στις χορηγίες, είμαστε απέναντι στο ιδιωτικό, δεν ισχύει αυτό. Και εδώ, μπορώ να αναφερθώ, στο Ωνάσειο Ιατρικό Κέντρο που είχε γίνει βεβαίως μια πολύ σημαντική σύμβαση με το Υπουργείο Υγείας στην προηγούμενη φάση που έδωσε την δυνατότητα της συμμετοχής των ασφαλιστικών ταμείων και σε ένα ποσοστό - αυτό ήθελε όμως και υπέβαλε το υπουργείο που ήταν εκείνο που πρωταγωνιστούσε σε αυτού του τύπου τη σύμβαση - να υπάρχει η δυνατότητα να νοσηλεύονται και ανασφάλιστοι ασθενείς που είχαμε το πολύ μεγάλο πρόβλημα των 2 εκατομμυρίων ανασφάλιστων ασθενών. Αντίθετα από τη μεριά της Νέας Δημοκρατίας, μονάδες που λειτουργούσαν υπό τον έλεγχο του δημοσίου, όπως είναι η Ογκολογικές Μονάδα Παίδων στα νοσοκομεία «Παίδων», άλλαξε το καθεστώς των διοικητικών συμβουλίων και έγιναν ιδιωτικού δικαίου, ώστε αυτά τα διοικητικά συμβούλια να μην είναι υπό τον έλεγχο του δημοσίου. Αυτή είναι δυστυχώς η επιλογή της Νέας Δημοκρατίας. Να εκχωρεί βασικές συνταγματικές υποχρεώσεις του δημοσίου στον ιδιωτικό τομέα, χωρίς να βάζει ρυθμιστικό πλαίσιο ή υπογράφοντας λεόντειες συμβάσεις. Αυτός είναι και ο λόγος εν πάση περιπτώσει που εμείς σε αυτή τη στρατηγική απαξίωσης και υποβάθμισης του δημόσιου σχολείου, αλλά αναφέρθηκα και σε παραδείγματα του δημόσιου νοσοκομείου, που έχει σαν στόχο τη σταδιακή ιδιωτικοποίησή του είμαστε απέναντι.

Θεωρούμε ότι το Υπουργείο Παιδείας χρησιμοποιεί τη δωρεά του Ιδρύματος Ωνάση ως όχημα για την εφαρμογή ανισοτήτων και αυθαιρεσιών και θυσιάζει τη δημόσια εκπαίδευση. Αυτό θα είναι δυστυχώς οδηγός, σημείο καταστροφικό, μέσα σε ένα καθεστώς πολυτυπίας και πολλών σχολείων, ενώ τα πειραματικά σχολεία θα στενάζουν και θα κινητοποιούνται για τα αυτονόητα. Διότι είναι συνταγματική επιταγή ότι η πολιτεία οφείλει να στηρίζει τη δημόσια εκπαίδευση σε όλη της την έκταση και με τις πολλές δυσκολίες που υπάρχουν και μάλιστα σε μία φάση που τα πράγματα σύμφωνα με την κυβέρνηση πηγαίνουν καλύτερα, έχουμε ανάπτυξη, άρα στόχος θα ήταν να στηρίξουμε. Αναφέρθηκα σε κάποια σχολεία. Θα μπορούσε κανείς να πει, ότι εγώ αποφασίζω και υιοθετώ, ότι τα σχολεία των απόμακρων περιοχών της νησιωτικής Ελλάδας. Ούτε αυτό γίνεται. Επομένως, δεν έχει γίνει ουσιαστική συζήτηση στην Επιτροπή Μορφωτικών, ώστε να μπορέσουμε όλοι σε κάποιο βαθμό να συμβάλουμε σε αυτή την κατεύθυνση, αλλά δεν έχει γίνει και ουσιαστική συζήτηση με αυτούς που τους αφορά. Και αυτοί βεβαίως είναι οι εκπαιδευτικοί, είναι οι γονείς και οι μαθητές.

Γι’ αυτό το λόγο, τοποθετούμαστε απέναντι στη συγκεκριμένη σύμβαση. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ κυρία Τζούφη. Τον λόγο έχει ο κύριος Σπύρος Τσιρώνης, Ειδικός Αγορητής της Κ.Ο. «Δημοκρατικό Πατριωτικό Κίνημα – ΝΙΚΗ».

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Ευχαριστώ πολύ κύριε Πρόεδρε. Κυρία Υπουργέ κυρίες και κύριοι συνάδελφοι. Σας άκουσα κυρία Υπουργέ στην εισαγωγική σας τοποθέτηση στην πρώτη Επιτροπή, να αναφέρετε επί λέξει· «τα σχολεία αυτά θα αποτελέσουν βασικό πυλώνα της στρατηγικής αναβάθμισης της εκπαιδευτικής διαδικασίας, θα δημιουργήσουν ένα σύγχρονο ανοιχτό περιβάλλον μάθησης, θα αξιοποιήσουν στο έπακρο τις δεξιότητες των μαθητών, οι μαθητές θα έχουν τη δυνατότητα να έρθουν σε επαφή με καινοτόμα προγράμματα, εκπαιδευτικές πρακτικές υψηλού επιπέδου». Και εκφράζω μια εύλογη απορία. Γιατί αυτό δεν μπορεί να γίνει με ενίσχυση της λειτουργίας των υπαρχόντων σχολικών μονάδων και γίνεται με τη χορηγία του Ιδρύματος Ωνάση; Αυτό θα μπορούσε να κατευθυνθεί προς τα άλλα σχολεία.

Η απάντηση είναι προφανής. Γιατί στόχος είναι η εκχώρηση σε πρώτη φάση ενός τμήματος της δημόσιας δωρεάν δευτεροβάθμιας εκπαίδευσης σε ιδιώτες αναδόχους.

Διαμορφώνεται εδώ συνεπώς ένα νέο πεδίο θεσμικής πραγματικότητας και ένα παράλληλο σύστημα σε λειτουργία.

Σε αυτό το νέο θεσμικό πλαίσιο συγκροτείται μια κυρίαρχη και με αποφασιστικό χαρακτήρα δομή, αυτή της διοικούσας επιτροπής, η οποία με το εύρος των αρμοδιοτήτων που συγκεντρώνει λειτουργεί ως ένα σχήμα με πολλές υπερεξουσίες. Έχει τη δυνατότητα δηλαδή να αποφασίζει για τη λειτουργία, την αξιολόγηση και την οργάνωση των σχολικών μονάδων. Και αυτή συγκεντρωτική δομή υπονομεύει τόσο τη διαφάνεια, όσο την αξιοκρατία και την ισότιμη συμμετοχή της εκπαιδευτικής κοινότητας. Η κατάργηση των σχολικών μονάδων συνεπάγεται με απώλεια οργανικών θέσεων εκπαιδευτικών έστω και με αργό ρυθμό. Αυτό θα προκαλέσει ανασφάλεια και αναστάτωση όπως είδαμε και από την ΟΛΜΕ στους εκπαιδευτικούς οι οποίοι είτε θα χρειαστεί να μετακινηθούν, είτε να αναζητήσουν άλλες θέσεις. Επιπλέον, δικαίωμα συμμετοχής στους πίνακες θα έχουν μόνο οι ήδη διορισμένοι, οι αναπληρωτές εκπαιδευτικοί δεν υπάρχουν πουθενά.

Με την προς κύρωση σύμβαση, η κυβέρνηση στέλνει ένα ξεκάθαρο μήνυμα στην κοινωνία, ότι δεν είναι ευθύνη και υποχρέωση της οργανωμένης πολιτείας να εξασφαλίσει την απρόσκοπτη λειτουργία όλων των σχολείων με σύγχρονα προγράμματα σπουδών, ασφαλείς και επαρκείς υποδομές, με το απαραίτητο εκπαιδευτικό προσωπικό και με την αναγκαία υποστήριξη από ειδικούς επιστήμονες, όπως ψυχολόγους, κοινωνικούς λειτουργούς.

Και όλα αυτά, μάλιστα, δίχως να λαμβάνεται καμία πρόνοια για τους μαθητές των περιοχών στις οποίες θα λειτουργήσουν τα Ωνάσεια Σχολεία και οι οποίοι θα υποχρεωθούν να αλλάξουν τη σχολική τους πορεία και να επιλέξουν μια άλλη σχολική μονάδα.

Κυρία Υπουργέ, πώς θα αποτρέψετε το βέβαιο ενδεχόμενο των υπεραριθμιών; Η μεταφορά μαθητών σε γειτονικά σχολεία που ήδη λειτουργούν υπό ασφυκτικές συνθήκες θα επιδεινώσει τα ήδη υπάρχοντα προβλήματα χωρητικότητας. Η αύξηση του αριθμού των μαθητών ανά τάξη θα μειώσει την ποιότητα της διδασκαλίας και θα δυσκολέψει το έργο των εκπαιδευτικών.

Πώς θα αποτρέψετε φαινόμενα στα οποία μαθητές φτωχών οικογενειών και οι γονείς τους θα αναγκαστούν να αναζητήσουν σχολική μονάδα μακριά από τον τόπο κατοικίας και εργασίας τους; Έψαξα σε ολόκληρο το κείμενο της σύμβασης και δεν εντόπισαν καμία τέτοια εγγύηση ή κάποια πρόβλεψη, πέρα το τι άκουσα τον Πρόεδρο του Κοινωφελούς Ιδρύματος ότι θα επιληφθεί του θέματος.

Υπολογίζεται ότι περίπου χίλιοι μαθητές θα αναγκαστούν να φοιτήσουν σε σχολεία που βρίσκονται σε μεγαλύτερη απόσταση από την κατοικία τους. Αυτό θα αυξήσει τον χρόνο και τα έξοδα μετακίνησης, ενώ παράλληλα θα δυσχεραίνει την καθημερινότητα τους και θα περιορίσει το χρόνο τους για μελέτη, δραστηριότητες ή ακόμα και για ξεκούραση.

Εύκολα γίνεται αντιληπτό ότι οι δυσκολίες πολλαπλασιάζονται για τα παιδιά της γειτονιάς που αντιμετωπίζουν κάποιο ιδιαίτερο πρόβλημα κατά την κίνησή τους. Οι μαθητές με ανάγκη παράλληλης στήριξης που ήδη δυσκολεύονται να προσαρμοστούν σε αλλαγές θα υποστούν σοβαρές συνέπειες στη συναισθηματική και μαθησιακή τους εξέλιξη. Η αλλαγή περιβάλλοντος μπορεί να διαταράξει τη σταθερότητά τους, να καθυστερήσει την πρόοδό τους και να επηρεάσει την ψυχολογική τους ευεξία. Κοινός εκπαιδευτικός ρατσισμός με τη σφραγίδα του Κράτους. Γιατί να υπάρχουν διαφορετικά και υψηλότερου επιπέδου σχολεία για μια μερίδα τυχερών μαθητών; Ποιος γονέας δεν θέλει τα παιδιά του να φοιτούν σε ένα σύγχρονο υψηλού επιπέδου σχολείο;

Αντί να καταβληθεί προσπάθεια στο να αναβαθμίσουμε το σύνολο των σχολείων σε όλες τις βαθμίδες, εμείς εξακολουθούμε να δημιουργούμε πρότυπα και άλλου είδους παρόμοιες σχολικές μονάδες σε συγκεκριμένες περιοχές και για τους λίγους. Οι υπόλοιποι τι θα γίνουν; Θα συνεχίσουν να φοιτούν σε ένα απαξιωμένο τόσο από την εκάστοτε κυβέρνηση όσο και από αριθμό εκπαιδευτικών σχολικό περιβάλλον; Που είναι ίσες κατά τη συνταγματική επιταγή ευκαιρίες για όλους;

Η υποβάθμιση της παιδείας σε περιοχές με σοβαρά κοινωνικά προβλήματα δεν αντιμετωπίζεται με χορηγίες που δημιουργούν μαθητές διαφορετικών ταχυτήτων εντείνοντας έτσι τις κοινωνικές ανισότητες. Οι χορηγίες αναβάθμισης των δημόσιων σχολείων θα ήταν ένα θετικό πρώτο βήμα εφόσον δεν διαταράσσεται η κοινωνική συνοχή και δεν ξεσπιτώνονταν οι μαθητές. Και επιπλέον, τα σημερινά δημόσια σχολεία, εφόσον οδηγούνταν και αυτά έστω και μέσω χορηγιών σε ποιοτική αναβάθμιση την οποία θα μπορούσαν να γευθούν όλοι οι μαθητές ανεξαρτήτως ικανοτήτων ή οικονομικής θέσης.

Είναι χαρακτηριστικό, ότι όλες ανεξαιρέτως οι περιοχές στις οποίες πρόκειται να λειτουργήσουν τα Ωνάσεια Σχολεία αντιμετωπίζουν σημαντικές ελλείψεις στις σχολικές υποδομές. Η μετατροπή δύο λειτουργικών σχολείων σε Ωνάσεια, αντί για τη δημιουργία νέων δεν λύνει το πρόβλημα αλλά το επιδεινώνει. Τα υπάρχοντα σχολεία δεν έχουν σχεδιαστεί για να καλύψουν τις αυξημένες ανάγκες των συγκεκριμένων περιοχών. Και όλα αυτά τη στιγμή που η λήψη της απόφασης έγινε χωρίς επαρκή διάλογο όπως τόνισαν και οι φορείς αλλά και με την τοπική κοινωνία.

Η απουσία συμμετοχής των γονέων, των μαθητών και των εκπαιδευτικών στη διαδικασία λήψης αποφάσεων ενισχύει τη δυσαρέσκεια για την αίσθηση αποξένωσης από την εκπαιδευτική διαδικασία.

Οι επιπτώσεις τόσο σε επίπεδο μαθητών και εκπαιδευτικών όσο και στη γενικότερη λειτουργία του εκπαιδευτικού συστήματος, απαιτούν επανεξέταση της απόφασης και διαβούλευση με όλους τους εμπλεκόμενους φορείς.

Αλλά αυτό βεβαίως ουδόλως ενοχλεί την Κυβέρνηση που συνεχίζει με θράσος και με τις πλάτες του Ιδρύματος Ωνάση να μοιράζει καθρεφτάκια σε ιθαγενείς ακόμα και όταν τόσα χρόνια δεν εφαρμόζει ούτε ελάχιστα από εκείνα που οι άνθρωποι αυτοί δικαιούνται από εκείνα που έχει υποχρέωση το Κράτος να τους παρέχει.

Αντίθετα με τη γνωστή στήριξη και των Μέσων Μαζικής Επικοινωνίας, η Κυβέρνηση είναι σαν να διαλαλεί ότι «το τσίρκο ήρθε και στην πόλη σας, σπεύσετε, μη χάσετε την ευκαιρία» και θέλω να θέσω και ακόμα μια διάσταση στο όλο θέμα, γιατί όλα αυτά γίνονται και συζητούνται τη στιγμή που Διεθνές Απολυτήριο και Ωνάσεια Σχολεία φαίνεται να πορεύονται σφιχτά αγκαλιασμένα. Ας μην ξεχνάμε ότι το Διεθνές Απολυτήριο θα εφαρμοστεί πιλοτικά σε 5 Πρότυπα με προοπτική να γενικευθεί σε όλα τα Πρότυπα, άρα και στα Ωνάσεια.

Στη συζήτηση έχει μπει και το σοβαρό ενδεχόμενο οι κάτοχοι του Διεθνούς Απολυτηρίου να εξασφαλίζουν εισαγωγή στα Δημόσια ΑΕΙ χωρίς τα εμπόδια των Πανελλαδικών, της ελάχιστης βάσης εισαγωγής. Αυτά δηλαδή, τα κριτήρια που αντιμετωπίζουν οι κοινοί θνητοί των δημόσιων σχολείων με τα χιλιάδες κενά και τις χιλιάδες χαμένες διδακτικές ώρες, τις ανεπαρκείς κτιριακές υποδομές, την υποχρηματοδότηση και τα υπερμεγέθη τμήματα.

Τέλος, σύμφωνα με το άρθρο 11, «Ρητά συμφωνείται ότι οι όροι της παρούσας Σύμβασης Δωρεάς υπερισχύουν κάθε αντίθετης διάταξης της εκάστοτε ισχύουσας νομοθεσίας και κανονιστικού πλαισίου.», κοινώς πλήρης απαξίωση και αλλοίωση του δημόσιου χαρακτήρα της Παιδείας και των αξιών που αυτή πρέπει να πρεσβεύει. Σύμφωνα με το Σύνταγμα. Αλλά είναι γνωστό ότι με το Σύνταγμα και τη συνταγματική νομιμότητα. Η Κυβέρνηση μάλιστα και συγκεκριμένα και το Υπουργείο σας, έδειξε και στο νόμο για τα Ιδιωτικά Πανεπιστήμια με τι άνεση παρακάμπτεται ένα από τα πιο δύσκολα άρθρα του Συντάγματος να παρακαμφθούν. Αυτό, το άρθρο 16.

 Στην πρώτη Επιτροπή είχαμε τοποθετηθεί «κατά». Με όλη την καλή προαίρεση, εφόσον μιλάμε και για μια χορηγία, όταν ρωτηθήκαμε στην τωρινή Επιτροπή, στην τρίτη Επιτροπή, είπαμε «με επιφύλαξη». Ο λόγος είναι γιατί εξαγγείλατε ότι θα υπάρχει μία Τροπολογία η οποία θα ρυθμίζει τα περισσότερα από όσα ακούστηκαν, επιτέλους, με μια διαβούλευση δύο ωρών από τους Φορείς.

Ελπίζω σε αυτή την Τροπολογία να καλύπτετε τα παρακάτω. Την εξασφάλιση των οργανικών θέσεων των εκπαιδευτικών, καθώς και την υποχρέωση υπερωριών, πώς ακριβώς αυτό μπορεί να ρυθμιστεί. Τι θα γίνει με την ποσόστωση ή τη μοριοδότηση των μαθητών από τις τοπικές κοινωνίες έτσι ώστε να έχει αξία και ο τίτλος, αλλά και ο σκοπός του νομοσχεδίου. Την πρόνοια για τους μαθητές των περιοχών που θα λειτουργήσουν τα Ωνάσεια Σχολεία τα οποία θα υποχρεωθούν να αλλάξουν τη σχολική τους πορεία και να επιλέξουν άλλη περιοχή με ό,τι κόστος επιφέρει αυτό. Τις ασφυκτικές συνθήκες χωρητικότητας στα σχολεία υποδοχής όλων αυτών των παιδιών. Τι θα γίνει με τα δύο Τμήματα Ένταξης; Από τα 22 Σχολεία τα 2 έχουν Τμήματα Ένταξης. Τι θα γίνει ακριβώς με αυτά τα παιδιά; Και ακούγοντας και τον Πρόεδρο του Ιδρύματος, είπε ότι δεν τέθηκε από αυτόν η ανάγκη να επέμβει και δεν θέλει να επέμβει στο αναλυτικό πρόγραμμα. Άρα γιατί βάλατε και αυτό τον όρο, εφόσον υπήρχε το τι λειτουργεί για όλα τα Πρότυπα Σχολεία; Τι διαφορετικό σκέφτεστε και θέλετε την παρέμβαση και σε αυτό της Διοικούσας Επιτροπής; Και να αφαιρεθεί στο άρθρο 11 ότι «οι όροι της παρούσας σύμβασης υπερισχύουν κάθε αντίθετης διάταξης της εκάστοτε ισχύουσας νομοθεσίας και κανονιστικού πλαισίου», αφού υπάρχει το τι συμβαίνει σε όλα τα Πρότυπα Σχολεία. Γιατί αυτό πραγματικά και υπονομεύει την αξιοκρατία, αλλά και την ισότιμη συμμετοχή και θα σας παρακαλέσω, κυρία Υπουργέ. Η Τροπολογία που θα φέρετε, να κάνετε μια φορά την ευχάριστη έκπληξη, τα άρθρα της να αφορούν μόνο το παρόν νομοσχέδιο και Σύμβαση και όχι αυτό που κακώς νομοθετείτε κάθε φορά, ως ένα σώμα.

Ευχαριστώ πολύ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και αθλητισμού):** Αυτό θα γίνει, μην ανησυχείτε.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** *Ομιλεί εκτός μικροφώνου.*

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Τσιρώνη.

Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αδαμάντιος Καραναστάσης.

**ΑΔΑΜΑΝΤΙΟΣ (ΔΙΑΜΑΝΤΗΣ) ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Λοιπόν, δυο σκέψεις και από εμένα, ευελπιστώντας να τις αναπτύξω περισσότερο στην Ολομέλεια. Εγώ προσωπικά, βρίσκω σημαντική την πρωτοβουλία, όπως και το Διεθνές Πανεπιστήμιο που ακούστηκε. Μια αρκετά σημαντική πρωτοβουλία. Σίγουρα, μπορούμε να λέμε εδώ πέρα, να συζητάμε και να βρούμε χίλιους λόγους να είμαστε «υπέρ» και άλλους χίλιους να είμαστε «κατά», και να συζητάμε μέρες γι αυτό και να ‘χουμε και όλοι δίκιο. Απλώς εγώ έχω ξαναπεί την άποψή μου κυρίως σε θέματα Πολιτισμού, αλλά και Παιδείας, όποτε μου ζητήθηκε ότι όταν μου δίνεται κάτι και μου δίνεται με αυτό τον τρόπο και με αυτόν τον πλούσιο τρόπο, τον πλουσιοπάροχο τρόπο, καλό είναι να το παίρνω και να βλέπω το ποτήρι που λέγαμε, ούτε μισοάδειο, ούτε μισογεμάτο, αλλά να ξεδιψάω από αυτό και εδώ η κανάτα είναι αρκετά μεγάλη.

Υπάρχει μια ανησυχία σχετικά με τη βιωσιμότητα που σας είπα, κυρία Υπουργέ. Με τη βιωσιμότητα, δηλαδή, τι γίνεται αφού τελειώσουν αυτά τα χρήματα; Τι θα γίνει με αυτά τα σχολεία, θα ρημάξουν; Έχουμε και το παράδειγμα των Ολυμπιακών Έργων. Τέλος πάντων, θα έρθουν άλλοι, θα τα πούμε αύριο αυτά, στην άλλη Επιτροπή για τον «ερασιτεχνικό». Τι γίνεται με τη βιωσιμότητα; Το Ωνάσειο Καρδιοχειρουργικό Κέντρο, δεν ξέρω πώς λειτουργεί; Δεν γνωρίζω πώς λειτουργεί, δυστυχώς δεν το έχω ψάξει, δεν είναι καθόλου της αρμοδιότητάς μου, απλώς τι θα γίνει μετά; Ελπίζω να υπάρξουν κάποιες νέες χορηγίες.

 Όπως και επίσης δεν με απασχολεί και το θέμα του. «Δεν με απασχολεί»! Με απασχολεί φυσικά ,γιατί δέχομαι μηνύματα από παντού, από σχολεία και από καταλήψεις. Απλώς δεν με ανησυχεί το θέμα του σχολείου της γειτονιάς. Τι να πω; Όταν συμβαίνει μια τέτοια σημαντική πρωτοβουλία, κάτι κερδίζεις, κάτι χάνεις. Εδώ κερδίζεις πολύ περισσότερα απ’ ότι χάνεις κι εγώ, ένα παιδί από τη Λάρισα είμαι, επειδή ήταν και οι δύο γονείς μου εκπαιδευτικοί, είχα τη δυνατότητα της επιλογής-δεν ξέρω αν υπάρχει τώρα αυτή στους εκπαιδευτικούς πια- σχολείου και διάλεγα ένα σχολείο αρκετά μακριά, πάντα και περπατούσα πάρα πολύ τα πρωινά στη Λάρισα, αυτή την πόλη με το υπέροχο κλίμα, το χειμώνα και ακόμα καλύτερο το καλοκαίρι. Δηλαδή σε σχέση με το προσωπικό μου παράδειγμα. Έχω δύο παιδιά που η κόρη μου είχε την τύχη να είναι η τελευταία φουρνιά της διασύνδεσης του Μαρασλείου Πειραματικού με το 1ο Πρότυπο Γυμνάσιο Αθηνών και συνεχίζει τώρα στη Γεννάδιο, ένα εξαιρετικό σχολείο με μαθητές με πολλαπλά ενδιαφέροντα. Ο γιος μου δεν είχε αυτή την τύχη, είναι σε ένα δημόσιο σχολείο που πέφτουν σοβάδες και ένας πίνακας έπεσε σε ένα παιδί στο κεφάλι.

Τι θέλω να πω: Θα ήθελα λοιπόν, να μην πηγαίνει η κόρη μου εκεί πέρα; Όχι, θα ήθελα να πηγαίνει ο γιός μου, στο άλλο. Δηλαδή, πιστεύω βαθιά στην εξίσωση προς τα πάνω και όχι να αρνούμαστε κάτι το οποίο ίσως βοηθήσει όλα τα παιδιά στη χώρα και εκεί θα ήθελα, έτσι, να ελπίζω σε μια υπόσχεση, σε μία αρχή ότι μια τέτοια πρωτοβουλία ενδεχομένως να είναι η αρχή να διορθωθούν πράγματα. Εδώ, στο Μαράσλειο Γυμνάσιο. Είναι ένα μπάχαλο, του πέφτουνε πίνακες- που το ξέρουμε εδώ πέρα δίπλα, έτσι; Tο Σχολείο που είναι εδώ πέρα δίπλα, πέφτουν πίνακες. Δεν ξέρουν ποιος, τι να φτιάξει ο Δήμος, τι να φτιάξει το Υπουργείο; Δηλαδή, να μπει μια τάξη σε αυτό και να γίνει μια αρχή με αυτή την πρωτοβουλία. Πραγματικά όπως λέω πάντα, να είναι μια αρχή, να υπάρξουν σοβαρά κονδύλια για την Παιδεία και ίσως, ίσως, με αυτή την πρωτοβουλία και άλλοι ιδιωτικοί οργανισμοί, όπως έγινε και στον Πολιτισμό. Δημιουργήθηκε η Στέγη Γραμμάτων και Τεχνών και τελικά είχαμε και το κόσμημα, το Ίδρυμα Σταύρος Νιάρχος στη συνέχεια που δεν ήθελαν να είναι μόνοι τους. Ίσως υπάρξουν και άλλες χορηγίες και σε απλά δημόσια σχολεία χωρίς να είναι Πρότυπα και όλο αυτό να είναι η αρχή για μία αναβάθμιση προς τα πάνω και όχι μία κατάρρευση προς τα κάτω.

 Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Καραναστάση.

Τον λόγο έχει ο Ειδικός Αγορητής της Κ.Ο.«Σπαρτιάτες», κ. Ιωάννης Κόντης.

 **ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

 Κυρία Υπουργέ, κυρίες και κύριοι συνάδελφοι, συζητάμε ακούγοντας τους φορείς σήμερα για αυτή την χορηγία.

Εμείς, κατ΄ αρχήν να πούμε ότι είναι γνωστό ότι έχουμε αγκαλιάσει όλες τις χορηγίες από όπου και να προήλθαν είτε ήταν από το Ίδρυμα Νιάρχου είτε ήταν από το Ίδρυμα Λάτση ή από οποιοδήποτε άλλο χώρο, οτιδήποτε ήταν ευπρόσδεκτο και εμείς το ψηφίσαμε. Όμως σε αυτήν εδώ την περίπτωση δεν θα εμβαθύνουμε να βρούμε προθέσεις καλές ή και κακές. Βλέπουμε το αποτέλεσμα.

Το αποτέλεσμα είναι ότι δημιουργεί μια ανισότητα, τουλάχιστον, έτσι αντιλαμβανόμαστε εμείς η οποία προκύπτει από τη δημιουργία 22 σχολείων σε ευαίσθητες περιοχές τα οποία όμως σχολεία θα έχουν τη δυνατότητα να παρακολουθήσουν μαθητές οι οποίοι από ό,τι διαβάζουμε στο άρθρο 5 θα περάσουν τις εξετάσεις οι οποίες θα γίνουν και τεστ δεξιοτήτων και αυτό γίνεται και στα ιδιωτικά που δίνουν υποτροφίες κ.λπ..

Το θέμα, λοιπόν, είναι ότι μας είπε ο κύριος Πρόεδρος του Ιδρύματος ότι εξυπακούεται ότι οι υπάρχοντες μαθητές στα σχολεία αυτά θα παραμείνουν. Αν δεν το κατάλαβα να με διορθώσετε, άλλα είπε σήμερα τελείως ξεκάθαρα ότι οι υπάρχοντες μαθητές θα παραμείνουν. Και λέμε τώρα, εάν παραμείνουν οι υπάρχοντες, αυτοί οι οποίοι θα παραμείνουν παρακολουθούν ένα πρόγραμμα το οποίο θεωρητικά μόλις γίνει η μετάβαση σε «ΩΝΑΣΕΙΑ ΣΧΟΛΕΙΑ» θα αλλάξει, θα αναβαθμιστεί, θα έχει ειδικά προγράμματα - θα πω εγώ από το γιο μου που ξέρω - τα οποία έχουν μετά την ώρα των μαθημάτων κάποιες εξειδικεύσεις κ.λπ. Τα παιδιά αυτά θα είναι στο ίδιο επίπεδο και θα έχουν τη δυνατότητα να τα παρακολουθήσουν ή θα τα διώξουμε μετά από εκεί;

 Εάν, λοιπόν, τα παιδιά δουν ότι ξαφνικά βρίσκονται σε μία δυσκολία παρακολούθησης ή εναρμονισμού με ένα αυξημένων απαιτήσεων πρόγραμμα ίσως μόνα τους απογοητευτούν και θελήσουν να φύγουν και αισθανθούν και άσχημα. Ίσως αυτή η μετάβαση θα πρέπει να αρχίσει από την Α΄ Τάξη, όπως λέτε, με τις εξετάσεις σιγά - σιγά και τα παιδιά τα οποία είναι από τη Β΄ Τάξη και πάνω να παραμείνουν με το παλιό πρόγραμμα μέχρι να περάσει μία περίοδος προσαρμογής τριών τεσσάρων μηνών για αυτά. Είναι δύσκολο να πάνε ξαφνικά στη νέα απαίτηση τα, ήδη, υπάρχοντα παιδιά, αλλιώς πρέπει να τα διώξουμε, να μην υπάρχει κανείς και να φέρουμε παιδιά από άλλα σχολεία που θα πληρούν τις απαιτήσεις, γιατί δεν είναι όλα τα παιδιά καλοί μαθητές και προϋποτίθεται ότι σε αυτά το σχολείο θα είναι όλοι αριστούχοι. Έτσι γίνεται δυστυχώς ή ευτυχώς.

 Τώρα έχουμε το θέμα της γειτνίασης των μαθητών από τις γύρω περιοχές που έχουν την προτεραιότητα και το θέμα των οργανικών θέσεων των καθηγητών. Καλώς ή κακώς οι καθηγητές χτίζουν μία ιστορία στα σχολεία αυτά και η οργανική θέση είναι μέχρι ο καθηγητής να βγει στη σύνταξη.

Εάν, λοιπόν, τους αλλάξουμε τους καθηγητές ή αρχίσει να παρεμβαίνει ο ιδιωτικός φορέας και δεν επεμβαίνει μόνο το Δημόσιο, αλλά παρεμβαίνει ο ιδιωτικός φορέας και λέει ότι «αυτός ο καθηγητής δεν μας ικανοποιεί σύμφωνα με τις απαιτήσεις του σχολείου» θα έχουμε θέματα και θα φέρνει απέξω καθηγητές.

Εγώ να δεχθώ πάλι ότι αυτά τα σχολεία είναι υψηλότερων απαιτήσεων, όμως δεν μπορούν να γίνουν αυτά ξαφνικά και να ξηλώσουμε καθηγητές οι οποίοι για εμάς αυτοί οι καθηγητές που λειτουργούν τα σχολεία είναι ικανοί όλοι, γιατί λειτουργούν κάτω από άσχημες συνθήκες. Άσχημες συνθήκες δεν είναι μόνο οι κτιριακές εγκαταστάσεις, είναι και οι συνθήκες των μαθητών που τους κάνουν να είναι πιο δύσκολοι στο να εισπράξουν τα μαθήματα σαν διδαχή, γιατί μην ξεχνάμε ότι όλα παίζουν ρόλο. Όταν ένα παιδί έχει προβλήματα σπίτι του, όταν πηγαίνει σε ένα σχολείο δεν έχουν όλα την ίδια δυνατότητα απορρόφησης των μαθημάτων και έχουν να παίξουν με αυτό οι καθηγητές, όπως έχουν να παίξουν με τη σημερινή κατάσταση των νέων η οποία καλώς ή κακώς έχει φτάσει σε ένα επίπεδο να εξαρτώνται από κινητά και εκεί πρέπει να ισορροπούν οι καθηγητές. Δεν μπορούν να τα μαλώσουν, δεν μπορούν να τους μιλήσουν αυστηρά, γιατί εάν μιλήσουν αυστηρά θα παρεξηγηθούν.

Σε αυτό το θέμα θα θέλαμε να γνωρίζουμε, ο τρόπος συμπεριφοράς των καθηγητών θα είναι πιο αυστηρός, όπως είναι σε κάποια ιδιωτικά που γνωρίζω ή θα είναι προσαρμοσμένος στα δεδομένα που θέλει σήμερα η σύγχρονη εποχή;

 Είναι και αυτό ένα θέμα. Θα μπορέσουμε να δούμε να υπάρχει μία πιο ελευθερία στη δυνατότητα των καθηγητών να προασπίσουν τα διδακτικά τους συμφέροντα, γιατί έχουμε δει και μαθητές που πλακώνουν και στο ξύλο καθηγητές και αυτό από κάπου έρχεται. Έρχεται από το περιβάλλον τους, έρχεται από το ίδιο το σχολείο;

 Αυτό δεν είναι ένα θέμα που πρέπει να λυθεί;

Προσέξτε, μιλάμε για περιοχές ευαίσθητες και ξέρετε, έχετε ακούσει τις περιοχές, τις γνωρίζετε, και στον εύοσμο, που είναι μια περιοχή, όπως είπαν και άλλοι συνομιλητές, πολύ ευαίσθητη, γιατί είναι ασθενέστεροι οικονομικά όλοι όσοι κατοικούν εκεί και θεωρούνται και παρατεταμένοι. Το κράτος δεν τους κοίταξε ποτέ, όλες οι κυβερνήσεις διαχρονικά. Μιλάμε για την περιφέρεια της Δυτικής Θεσσαλονίκης, που είναι Κορδελιό, Εύοσμος, Σταυρούπολη, είναι μια τεράστια περιοχή με εκατοντάδες χιλιάδες κόσμο. Αυτό είναι ένα θέμα, λοιπόν, που θα πρέπει να μη διχάσει τις περιοχές αυτές. Ήδη δημιουργούνται προβλήματα, εγώ παίρνω μηνύματα από εκεί, ότι έχουν θέματα γονείς και καθηγητές και λένε ότι από τώρα βλέπουν έναν διαχωρισμό.

Δεν ξέρω αν επικοινωνήθηκε σε αυτούς το τι πρέπει να γίνει, γιατί μάλλον δεν κλήθηκαν σε διάσκεψη πριν γίνουν αυτά, έστω να τους πει το Υπουργείο και το Ίδρυμα τι θέλει να κάνει, αλλά πιστεύουμε πως ό,τι και να γίνει καλό θα ήταν να επένδυε το Ίδρυμα σε άλλες μορφές, να επένδυε στην ταλαιπωρημένη εκπαίδευση των εχόντων ανάγκη, που είναι κυρίως τα παιδιά με αυτισμό.

Ξέρετε ότι το σχολείο που ταλαιπωρήθηκε στη Θεσσαλονίκη, στα Κωνσταντινοπολίτικα φιλοξενούσε παιδιά με αυτισμό, μέσα σε ένα παλιό εργοστάσιο και ήταν από πάνω σίδερα και δούλευαν το πρωί και από κάτω τα παιδιά φυλακισμένα με κάγκελα. Έγιναν μεγάλοι αγώνες για αυτό, είπε το Υπουργείο θα βγάλει κάποια χρήματα και τελικά ξέρετε τι έγινε; Βγήκαν κάποια χρήματα, τα οποία ο δήμος Καλαμαριάς θεωρεί ότι δεν φτάνουν, και μάλλον δεν φτάνουν, τα παιδιά έφυγαν και πήγαν σε άλλα σχολεία και ξέρετε πόσο δύσκολο είναι να προσαρμοστούν τα παιδιά σε νέες συνθήκες, και έχουν πάει ένα εδώ ένα εκεί σε σχολεία τα οποία δεν είναι και ειδικά.

Εκεί ίσως θα έπρεπε να δώσουμε μεγαλύτερη σημασία, γιατί γνωρίζω ότι πολλά από τα παιδιά αυτά είναι και αριστούχοι στο σχολείο, όταν τα έχει προσέξει σωστά η πολιτεία ή οι δάσκαλοι ή το σχολείο, έχουν βαθμούς 19,7 και 20, μαθητές σε δύσκολα σχολεία και έχουν αυτισμό. Τα παιδιά αυτά δεν είναι πεταμένα, είναι παιδιά τα οποία είναι ίσως και πιο έξυπνα πολλές φορές από τα κοινά παιδιά που θεωρούμε ότι δεν έχουν τίποτα.

Δεν πρέπει, λοιπόν, η προσέγγιση που κάνουμε με τα σχολεία να είναι ειδική, ειδικά γι’ αυτές τις περιπτώσεις που χρειάζονται μία τελείως διαφορετική εξωστρέφεια από τους καθηγητές; Γιατί, αυτά τα παιδιά το μόνο κακό που έχουν είναι ότι είναι εσωστρεφή, ότι κλείνονται στον εαυτό τους. Ο αυτισμός έχει βγει από την ελληνική λέξη εαυτός, κλείνονται στον εαυτό τους, δεν σημαίνει ότι έχουν κάποια ασθένεια βαριά.

Εγώ πιστεύω ότι είναι ένα σοβαρό θέμα αυτό και αυτό πονάει όλους τους γονείς και από γονείς που γνωρίζω υπάρχει και θέμα πλέον, πρέπει να το δούμε πολύ σοβαρά να ενισχύσουμε αυτά τα σχολεία και το επόμενο και τα παιδιά ΑμεΑ, που κι αυτά έχουν δυσκολία κίνησης κτλ., θα μπορούσε εκεί το Ίδρυμα να βοηθούσε και με μεγάλη χαρά να το δεχόμασταν και δεν θα ετίθετο θέμα της δυσαναλογικότητας.

Επίσης τα ΕΠΑΛ, που περιμένουμε να βγουν στην τεχνική εκπαίδευση παιδιά, τα οποία σπουδάζουν διαφορετικά θέματα, σήμερα δυστυχώς δεν έχουν μηχανήματα, δεν έχουν εργαστήρια, το λένε τα παιδιά και οι δάσκαλοί τους. Εκεί θα μπορούσε να αφοσιωθεί η χορηγία και του Ιδρύματος Ωνάση και όλων των άλλων ιδρυμάτων και θα λέγαμε ότι δεν δημιουργεί και συνθήκες ανισονομίας.

Θα δείτε ότι θα υπάρξει μεγάλο θέμα αποδοχής και από την μαθητική κοινότητα, και από τους γονείς, το είδαμε σήμερα, και από τους καθηγητές.

Τώρα στο θέμα της μονιμότητας δεν θα μπω, γιατί νομίζω είναι εκ των ουκ άνευ να συζητήσουμε για το αν θα πρέπει να προσέξουμε και να μη φύγουν οι δάσκαλοι από εκεί.

Θέλω να σημειώσω κάτι για κάποια άρθρα.

Στο άρθρο 4 υποχρεώνεται το δημόσιο να καλύπτει τη μισθοδοσία του προσωπικού για τα πάγια έξοδα, ενώ το Ίδρυμα καλύπτει μόνο πρόσθετες δράσεις. Έτσι, η πραγματική οικονομική επιβάρυνση στην ουσία πέφτει στο δημόσιο, ενώ η πολιτική των σχολείων διαμορφώνεται από το Ίδρυμα, αν δεν κάνω λάθος, και αυτή η δομή ουσιαστικά είναι μια ιδιότυπη μορφή ιδιωτικοποίησης.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κάνετε λάθος.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Χαίρομαι να κάνω λάθος.

Επίσης η χρηματοδότηση είπαμε είναι δωδεκαετής και μια πρόβλεψη για ανανέωση για άλλα 4 χρόνια, αλλά τι θα συμβεί αν τελικά πει το Ίδρυμα ότι δεν θέλει να συνεχίσει τη χρηματοδότηση μετά;

Στο άρθρο 6 προβλέπεται τα όργανα διοίκησης να ελέγχονται από το Ίδρυμα και παρότι το δημόσιο έχει λόγο, η πραγματική διοίκηση θα βρίσκεται στα χέρια του ιδιωτικού φορέα.

Άρθρο 8. Το αναλυτικό και ωρολόγιο πρόγραμμα, οι Όμιλοι και τα Σύνολα, που εντάσσονται στο πρόγραμμα, προάγουν υποτίθεται την καινοτομία και τη δημιουργικότητα. Το γεγονός, όμως, ότι χρηματοδοτούνται από το Ίδρυμα εγείρει ερωτήματα για το αν η εκπαιδευτική θα διαμορφώνεται σε κάποια σημεία, σύμφωνα και με κάποιες προτροπές του Ιδρύματος.

Στο άρθρο 11, είπαν και οι προηγούμενοι συνάδελφοι, ότι είναι ανησυχητικό το κανονιστικό πλαίσιο που διέπει τη λειτουργία τους, δεν εναρμονίζεται πλήρως με τη γενική νομοθεσία για τα δημόσια σχολεία και δημιουργεί ένα καθεστώς εξαίρεσης που αποδυναμώνει τον κεντρικό έλεγχο του κράτους.

Δεν θέλω να μπω στη μισθοδοσία προσωπικού, στη χρηματοδότηση, τα έχουμε πει χιλιάδες φορές και θα τα πούμε και στην Ολομέλεια.

Επίσης, μας κάνει εντύπωση η συνεργασία με τους Ομίλους και τους ιδιωτικούς φορείς.

Πώς μένει, έτσι, τόσο σαφής;

Για τι συνεργασίες μιλάμε;

Με ποιο τρόπο θα γίνονται αυτές οι συνεργασίες και τι επιβολή θα έχουν στο πρόγραμμα των σχολείων αυτών;

Επίσης, μου κάνει εντύπωση προσωπικά, γιατί πρέπει να αναφέρεται το αντικείμενο της μάθησης στα σχολεία αυτά, από τη στιγμή που είναι γνωστό ότι είναι ενιαίο σε όλα τα σχολεία της δημόσιας εκπαίδευσης;

Για ποιο λόγο πρέπει να αναφέρουμε ότι θα πρέπει να υπάρχει προαγωγή της παιδείας, ενίσχυση, αναβάθμιση κ.λπ.;

Τέλος, στο άρθρο 2, τι σημαίνει σεβασμός της ετερότητας σε όλες τις μορφές;

Θεωρώ ότι σε όλα τα σχολεία είναι «εκ των ων ουκ άνευ», μαθαίνετε, γιατί πρέπει να το τονίζουμε εδώ λες και θα δώσουμε μια μεγαλύτερη έμφαση για το σεβασμό της ετερότητας.

Δεν θέλω να είμαι κακός σε αυτό το θέμα. Εάν δούμε τις τελευταίες δράσεις, τα τελευταία χρόνια του Ιδρύματος, που είχε ρίξει η μεγάλη προσοχή στην «Woke ατζέντα» κ.λπ.. Θέλουμε να αποφύγουμε κάτι τέτοιο στα σχολεία αυτά και όχι να τα δούμε να γίνονται «Rainbow School» κ.λπ.. Δεν είναι, πλέον, για μας και βλέπετε ότι αλλάζουν και οι εποχές, ούτε να βλέπουμε να γίνονται «Biennale Rainbow». Εύχομαι να μην είναι αυτός ο προσανατολισμός, είναι και αυτό μια ανησυχία πάρα πολλών νέων. Μακάρι, ξαναλέω και σε αυτό να έχω άδικο.

Κατά τα άλλα, θα δούμε στην Ολομέλεια τι θα αποφασίσουμε. Δεν πιστεύω ότι θα γίνουν βελτιώσεις, είπαμε δεν γίνονται.

Θα αλλάξετε τι Σύμβαση;

Θα γίνουν βελτιώσεις;

Θα περιμένουμε να δούμε και στην Ολομέλεια τότε.

Εμείς, ξαναλέω, είμαστε πάντα καλόπιστοι και καλοδεχόμαστε ό,τι έρχεται από την ιδιωτική πρωτοβουλία, δεν είμαστε κακόπιστοι σε αυτό.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Κόντη.

Το λόγο έχει η Υφυπουργός Παιδείας, Θρησκευμάτων και Αθλητισμού, κυρία Ζωή (Ζέττα) Μάκρη.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θα προσπαθήσω να απαντήσεις στις ερωτήσεις, να με συγχωρέσουν κάποιοι συνάδελφοι, αν δεν κάνω ονομαστική αναφορά, αλλά η ταχύτητα με την οποία σημείωνα, δεν μου επέτρεψε πάντοτε να σημειώσω ποιοι συνάδελφοι ρώτησαν.

Μία εκτός της σημερινής συζήτησης παρατήρηση μόνο, επειδή ήμουν τότε Υφυπουργός Υγείας επί υπουργίας Άδωνι Γεωργιάδη, τότε, καθιερώθηκε η δωρεάν πρόσβαση των ανασφάλιστων στη δημόσια και υγειονομική περίθαλψή τους.

**ΜΕΡΟΠΗ ΤΖΟΥΦΗ (Ειδική Αγορήτρια Κ.Ο. «ΝΕΑ ΑΡΙΣΤΕΡΑ»):** Το ξέρετε ότι δεν είναι έτσι, κυρία Υπουργέ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ξέρω πολύ καλά ότι είναι έτσι, ήμουν Υφυπουργός τότε.

**ΜΕΡΟΠΗ ΤΖΟΥΦΗ (Ειδική Αγορήτρια Κ.Ο. «ΝΕΑ ΑΡΙΣΤΕΡΑ»):** Υπήρχαν επιτροπές που έπρεπε να περνάνε οι ανασφάλιστοι, όχι σε όλα τα νοσοκομεία, με μια εξαιρετικά επίπονη διαδικασία. Μην επιμένετε, γιατί εγώ υπηρετούσα ως γιατρός στο πανεπιστημιακό νοσοκομείο και ξέρω τις ταλαιπωρίες αυτών των ανθρώπων.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κυρία Τσαπανίδου, εδώ είναι το κείμενο της τροπολογίας, το επεξεργάζονται οι νομικοί μας τις τρεις τελευταίες ημέρες. Το κείμενο αυτό, λοιπόν, το επεξεργαζόμαστε με τον καλύτερο δυνατό τρόπο, ώστε να μην υπάρχουν παρερμηνείες και, ενδεχομένως, ενστάσεις αντισυνταγματικότητας, γι’ αυτό, όπως είπα και στον συνάδελφο, θα κατατεθεί σήμερα, οπότε θα έχετε το χρόνο να επεξεργαστείτε μέχρι την Ολομέλεια. Αυτό, απλώς, για να μην θεωρηθούμε μισανάλγητοι, χωρίς να σημαίνει ότι αφαιρώ τη δική σας ευαισθησία, όπως κάνατε εσείς.

Κύριε Παραστατίδη, έχω σημειώσει ερωτήσεις και παρατηρήσεις από την πρώτη τοποθέτησή σας, κράτησα, όμως και την ανησυχία σας για τη διαίρεση των μαθητών σε ταχύτητες. Δεν διαιρούμε τους μαθητές σε ταχύτητες, κύριε Παραστατίδη. Με φέρατε χρόνια πίσω, όταν εφαρμόζαμε την αξιολόγηση, που λέγανε τότε ότι η αξιολόγηση των σχολικών μονάδων θα έχει σαν συνέπεια την κατηγοριοποίηση των σχολείων. Η αξιολόγηση των σχολικών μονάδων ολοκληρώθηκε, καμία κατηγοριοποίηση δεν υπάρχει, ούτε καμία συνέπεια σε βάρος των εκπαιδευτικών.

Άρα, μη φοβάστε, τα παιδιά, που θέλουν να πάνε εκεί, θα πάνε με τη θέλησή τους, το ίδιο και οι εκπαιδευτικοί. Δίνεται δυνατότητα σε παιδιά, που δεν έχουν, ενδεχομένως, οι γονείς τους την οικονομική ανεξαρτησία να τους πάνε σε ακριβά ιδιωτικά σχολεία, να έχουν την ίδια επιπέδου εκπαίδευση δημόσια και δωρεάν.

Ρωτήσατε και στην πρώτη σας τοποθέτηση και στη σημερινή συνεδρίαση, τα κριτήρια τα οποία υπάρχουν σύμφωνα με τη Σύμβαση και αν σας ερμηνεύω σωστά, εκφράσατε και μια ανησυχία, αν υπάρχει κάποιος φαβοριτισμός;

Θα σας πω εδώ και θα ήθελα να είναι εκτός πρακτικών, σκέφτηκα καλά που δεν βάλαμε τα Γιάννενα, γιατί ποιος σας άκουγε μετά να λέτε «τα έβαλε ο Τασούλας».

Τα κριτήρια για τη σύμβαση είναι, το μέγεθος των σχολικών μονάδων, είναι αν γειτνιάζουν με άλλα πρότυπα σχολεία, αν υπάρχει προσβασιμότητα, αν υπάρχει δυνατότητα σύνδεσης με πανεπιστήμια, το ξέρετε πολύ καλά γιατί το διαβάσατε το νομοσχέδιο, φάνηκε, το πληθυσμιακό κριτήριο των 70.000. Στα Γιάννενα, στην Ήπειρο, ξέρετε πολύ καιρό ότι ήδη λειτουργεί το πρότυπο γυμνάσιο της Ζωσιμαίας Σχολής. Άρα, υπάρχει λόγος δικαιολογητικός. Να πω και κάτι άλλο, το οποίο φαντάζομαι είναι σαφές σε όσους μας ακούν. Αυτή ήταν η πρώτη επιλογή και από την τοποθέτηση του Προέδρου του Ιδρύματος και από τη διάθεση του Υπουργείου. Δεν υπάρχει κανένας περιορισμός. Είναι μια αρχική επιλογή που πιστεύουμε θα πετύχει και θα εργαστούμε για να πετύχει, δεν αποκλείεται και να διευρυνθεί. Εκφράσατε και τότε την απορία πώς αναβαθμίζεται μια περιοχή. Θα μπορούσα πολύ εύκολα να σας απαντήσω και ίσως θα ήταν και επιφανειακή απάντηση ότι ένα υπερσύγχρονο σχολικό κτίριο την αναβαθμίζει μια περιοχή, δεν τη μειώνει. Όλοι ξέρουμε ότι όταν περπατάμε σε ένα δρόμο ή σε ένα δήμο και βλέπουμε κτίρια τα οποία είναι σε άθλια κατάσταση το σχολιάζουμε και δεν το θεωρούμε θετικό. Εκείνο, όμως, που είναι πολύ σημαντικό, κύριε συνάδελφε, είναι ότι θα έχουν τη δυνατότητα τα όμορα σχολεία, με τις προϋποθέσεις που θα σας πω αργότερα απαντώντας σε ερώτηση κι άλλων συναδέλφων, να συμμετέχουν σε δραστηριότητες των ομίλων και των συνόλων, υπό ορισμένες προϋποθέσεις, που αυτό νομίζω είναι θετικό. Και αυτό είναι εκπαιδευτική αναβάθμιση.

 Για την πρόσβαση των μαθητών, επίσης, είχατε ρωτήσει. Ναι, υπάρχει πρόβλεψη, όπως υπάρχει για όλα τα παιδιά, με ευθύνη της περιφέρειας και με κοινή υπουργική απόφαση του Υπουργείου μας και του Υπουργείου Μεταφορών και Υποδομών μεταφέρονται. Δεν υπάρχει εδώ ούτε εξαίρεση ούτε προνομιακή μεταχείριση. Η ρύθμιση η οποία υπάρχει και εξυπηρετεί σε μεγάλο βαθμό είναι κοινή υπουργική απόφαση 525/18, όπως ισχύει σήμερα.

 Για την πρόνοια, για τη φοίτηση των μαθητών των περιοχών, σας είπα ότι είναι κάτι το οποίο το επεξεργαζόμαστε και σας βεβαιώ, θα μου επιτρέψετε να εκφράσω αυτή τη βεβαιότητα, ότι θα είναι κάτι που θα σας ικανοποιεί. Απλώς να θυμίσω κάτι που ενδεχομένως δεν φωτίστηκε αρκετά από τη συνεδρίαση. Τα παιδιά, τα οποία θέλουν να εισαχθούν στα πρότυπα ΔΗΜΩΣ σχολεία, φοιτούν στην περιοχή της περιφερειακής διεύθυνσης στην οποία εδρεύει το σχολείο, δεν είναι ανοιχτό στα παιδιά όλης της Ελλάδος. Έχει έναν καταρχάς περιορισμό και τώρα αυτός ο περιορισμός βεβαίως θα βοηθηθεί με τις ρυθμίσεις που υπάρχουν. Να απαντήσω λίγο εδώ και στην ένσταση του κ. Δελή. Οι διατάξεις που θα φέρουμε, αυτή η τροποποίηση, δεν θα αναιρέσει, ούτε θα διορθώσει τη σύμβαση που πράγματι δεν επιτρέπεται, είναι εφαρμοστικές διατάξεις που θα απαντούν και στις ανησυχίες και στις αγωνίες που έχετε όλοι σας. Το ίδιο θα ισχύσει και για τις οργανικές θέσεις, θα μου επιτρέψετε εδώ να μην κάνω περαιτέρω συζήτηση, θα την κάνουμε στην Ολομέλεια, αλλά είναι στο πνεύμα των ανησυχιών που όλοι οι συνάδελφοι διατύπωσαν και σας βεβαιώ ότι δεν είναι ανησυχίες οι οποίες δεν απασχόλησαν και το Υπουργείο και τη συνεργασία που είχαμε με το Ίδρυμα, το δωρητή.

Ρωτήσατε, κύριε Παραστατίδη, πως εξασφαλίζεται η διαφάνεια των δαπανών. Νομίζω, είναι μια ερώτηση την οποία απάντησε και ο ίδιος ο Πρόεδρος του Ιδρύματος. Τα χρήματα τα διαθέτει το ίδρυμα και το αποτέλεσμα φαίνεται. Δεν μπορεί να πει το Ίδρυμα έβαλα πλακάκια χωρίς να τα βάλει. Θα κλέψει τα δικά του τα λεφτά; Η διαφάνεια των δαπανών είναι απαραίτητη όταν το δημόσιο κάνει τους εξοπλισμούς.

Δεν έχει σημασία ποιος έκανε την ερώτηση, για να μην αδικήσω κανέναν. Ποια είναι τα πάγια λειτουργικά έξοδα που επιβαρύνουν το δημόσιο. Θα τα αναφέρω, λοιπόν, εδώ για να καταγραφούν. Τα αναλώσιμα, οι δαπάνες τηλεφώνου, ρεύματος, θέρμανσης και καθαριότητας, αυτά καταβάλλονται από τους δήμους ή τις σχολικές επιτροπές όπου υπάρχουν. Το δημόσιο είναι υπεύθυνο για τα έξοδα της μισθοδοσίας, του τακτικού και του διοικητικού προσωπικού. Οι δαπάνες που θα καταβληθούν από το Ίδρυμα είναι τα 6 εκατομμύρια που είναι συνολικά για έκτακτες δαπάνες, οι οποίες υπάρχουν και για έξοδα που θα έχει το δίκτυο. Το 1.000.000 που είναι η άπαξ δαπάνη που θα γίνει για κάθε σχολική μονάδα και επειδή όλοι ξέρουμε τις σχολικές μονάδες ήδη υπάρχουν και λειτουργούν το ένα εκατομμύριο θα είναι υπεραρκετό και για την υλικοτεχνική υποδομή. Ακόμα, 500.000 κάθε χρόνο για πρόσθετες δαπάνες, που θα είναι οι δαπάνες δημιουργίας ηλεκτρονικής πλατφόρμας, επιμόρφωσης του διδακτικού προσωπικού, περιλαμβάνεται στη σύμβαση. Κάποιοι συνάδελφοι είπαν ότι γίνεται τώρα, μετά από πίεση και παρατήρηση. Περιλαμβάνεται, πρόσθετη αμοιβή για πρόσθετη υπηρεσία ,για συμμετοχή σε ομίλους και σύνολα. Νομίζω, το έχει πει η κυρία Τσαπανίδου, 400 ευρώ για διευθυντές, 350 για υποδιευθυντές και 220 για εκπαιδευτικούς μηνιαία κατ’ αποκοπή αποζημίωση για συμμετοχή σε ομίλους και σε συνολικά, 300 ευρώ σε ψυχολόγους, σχολικούς νοσηλευτές, κοινωνικούς λειτουργούς, επιστήμονες πληροφορικής.

 Είπατε, κύριε Παραστατίδη, στην 1η μας συνεδρίαση, τι θα γίνει αν έρθει κι άλλο ίδρυμα να ζητήσει τέτοια σχολεία. Μακάρι να θα έρθει.

Στην κυρία Τσπανίδου, η οποία ήταν πολύ καταγγελτική, πολύ αυστηρή μαζί μας. Αναφέρατε τις κτιριακές υποδομές, κυρία Τσαπανίδου, και έχετε δίκιο. Θέλω να σας πω ότι οι κτιριακές υποδομές σαν να ανήκουν στο Υπουργείο Παιδείας αλλά ενδιαφερόμαστε πάρα πολύ γι’ αυτό. Είναι το Δημόσιο που έχει την ευθύνη γι’ αυτό όπως ξέρετε πολύ καλά με ευθύνη και πρωτοβουλία του ίδιου του πρωθυπουργού σε συνεργασία με το Τεχνικό Επιμελητήριο, ήδη γίνονται καταγραφές σε σχολικές μονάδες και κάποιες τις αναφέρατε. Και θα σας πω ότι δεν οχυρωνόμαστε πίσω από την απουσία ευθύνης, και ο Γενικός Γραμματέας είναι παρών. Η συνεργασία που είχε με το Δήμο Ζωγράφου, αναφέρω το πρόσφατο παράδειγμα δεν ήταν ούτε το μοναδικό και φαντάζομαι δεν θα είναι και το τελευταίο, για να βρούμε σχολικές αίθουσες κατάλληλες όταν διαπιστώθηκε ότι κάποιες από τις ήδη λειτουργούσες δεν ήταν επαρκείς. Το ίδιο κάνει και ο κ. Κόψης, ο πρώην Γενικός Γραμματέας στη Θεσσαλονίκη. Έχουμε συνεργασία, δεν «κατεβάζουμε ρολά» και λέμε «ξέρετε; Άλλο Υπουργείο ασχολείται». Μας ενδιαφέρει αλλά οι καταγραφές γίνονται.

 Αναφερθήκατε στα κενά και είπατε, προλαβαίνοντας απάντηση, ότι θα σας πω ότι έχουμε κάνει μόνιμους διορισμούς σχεδόν 40.000. Ναι, θα σας το πω και το λέω και σε κάθε ερώτηση. Θα μου επιτρέψετε να σας επιστρέψω το ερώτημα; Με τι περγαμηνές ο ΣΥΡΙΖΑ μέμφεται τη Νέα Δημοκρατία; Όταν δεν είχε κάνει επί των ημερών του κανένα, μα κανένα διορισμό. Και να σας πω κάτι για το οποίο καμαρώνουμε; Πρώτη φορά διορισμοί, δηλαδή, μόνιμοι διορισμοί έγιναν στην Ειδική Αγωγή επί των ημερών της κυβέρνησης του Κυριακού Μητσοτάκη. Θα το λέω με κάθε ευκαιρία, γνωρίζοντας τη δικιά σας ευαισθησία και θα το λέω και σε εσάς.

Εννοείται ότι τα στοιχεία τα οποία λέτε για μαζικές παραιτήσεις Αναπληρωτών, κυρία Τσαπανίδου, δεν αποδεικνύονται από νούμερα ούτε υποστηρίζονται από στοιχεία. Πράγματι, κάποιοι ελάχιστοι εκπαιδευτικοί Αναπληρωτές παραιτούνται, παρότι υπάρχουν συνέπειες, και ο λόγος κυρίως είναι μάλλον ευχάριστος, είναι οι γυναίκες οι οποίες εγκυμονούν. Πάντως μαζικές δεν υπάρχουν σε καμία περίπτωση.

 Για τους Ψυχολόγους και Κοινωνικούς Λειτουργούς που κάνατε αναφορά. 400 παραλάβαμε σχεδόν 5.000 έχουμε τώρα.

Και θα πω και κάτι άλλο για να απαντήσω μετά στις ερωτήσεις για τη σύμβαση που επεξεργαζόμαστε. Τα Πρότυπα Σχολεία, είναι σχολεία που ο ΣΥΡΙΖΑ για λόγους ιδεολογικούς, εγώ το αναφέρω δεν θα κάνουμε αντιδικία στο θέμα αυτό δεν έχουμε και το χρόνο, δεν το υποστηρίξατε. Τα μετατρέψατε όλα σε Πειραματικά Σχολεία και σεβαστήκατε νομίζω μόνο το «Βαρβάκειο» και κάποια άλλα σχολεία ανάλογα.

 Και επίσης, στον κύριο Παραστατίδη, ξέχασα να σας πω. Κάποια ιστορικά σχολεία ελάχιστα, μετρημένα στα δάχτυλα του ενός χεριού αλλά τα Πρότυπα και Πειραματικά Σχολεία εσείς θα δημιουργήσετε και με κείμενο αυστηρό ιδιαίτερα αυστηρό το ‘11.

Λοιπόν, η παράλληλη Διοικούσα Επιτροπή για τα ΔΗΜ.Ω.Σ. που είναι διαφορετική από τη Διοικούσα των Πρότυπων. Εκεί, κυρία συνάδελφε, στην κυρία Τσαπανίδου, αναφέρομαι πάντοτε, των αντίστοιχων ρόλων της Διοικούσας Επιτροπής των Πρότυπων και Πειραματικών είναι οι ΔΕΠΣ και των Δημοσίων Ωνασείων είναι η ΔΕΔΗΜΩΣ. Αυτή η Διοικούσα Επιτροπή είναι απαραίτητη γιατί είναι διαφορετική η σύνθεσή της και η σύνθεσή της δίνει όπως και στο Ωνάσειο Καρδιοχειρουργικό Κέντρο την πλειοψηφία στο δημόσιο. Είναι 5 με 4 και επειδή δεν απαιτείται στις αποφάσεις ούτε αυξημένη πλειοψηφία, ούτε ομοφωνία αντιλαμβάνεστε ότι τον έλεγχο τον έχει και ορθά το Δημόσιο. Και είναι κάτι που δεν το επεδίωξε.

Στις δικές σας ερωτήσεις απάντησε ο Πρόεδρος και είπε «δεν επιδιώκουμε εμείς να έχουμε λόγο στο ωρολόγιο πρόγραμμα στα εκπαιδευτικά δρώμενα. Εμείς θέλουμε να συνεισφέρουμε με τα χρήματα που δίνει το Ίδρυμα και να βοηθήσουμε να υπάρχουν καλύτερες υποδομές, περισσότερες ώρες διδασκαλίας με την αντίστοιχη αμοιβή των εκπαιδευτικών, όχι όμως, παρέμβαση σε αυτά τα οποία ισχύουν για όλα τα σχολεία, ισχύουν για τα Πρότυπα Σχολεία και όποια αλλαγή γίνεται, γίνεται μετά από εισήγηση». Δεν είχε σκοπό να το κάνει δεν έχει υπογραφεί. Όλες οι αλλαγές στο ωρολόγιο πρόγραμμα γίνονται μετά από εισήγηση του ΙΕΠ και με απόφαση και υπογραφή του Υπουργού. Όλες, λοιπόν, αυτές οι τροποποιήσεις και οι φόβοι σας, σας λέω ότι είναι αβάσιμοι, γιατί θα υπάρχει η ίδια διαδικασία είτε είναι συμβατικό σχολείο, είτε είναι Πρότυπο Σχολείο είτε είναι ΔΗΜ.ΩΣ.

 Πως η Διοικούσα Επιτροπή και θα επιλέγει τους εκπαιδευτικούς. Σας είπα, όχι με αυξημένη πλειοψηφία, όχι με ομοφωνία αλλά πάντοτε με πλειοψηφία του δημοσίου με τα κριτήρια τα οποία υπάρχουν στη Σύμβαση.

Λοιπόν, πως συμμετέχουν οι μαθητές από τα σχολεία. Είναι πολύ χρήσιμη η ερώτηση. Συμμετέχουν οι μαθητές όταν ο Διευθυντής του σχολείου μετά από γνώμη του Σχολικού Συντονιστή Εκπαιδευτικού Έργου καταγράφει τα περιθώρια τα οποία υπάρχουν, γνωστοποιεί στα όμορα σχολεία και οι γονείς και οι κηδεμόνες αν το θέλουν υποβάλλουν τη σχετική αίτηση και εφόσον υπάρχουν κενές θέσεις θα καλυφθούν, θα υπάρχει αυτή ώσμωση που θα οδηγήσει σε αναβάθμιση.

Ο κ. Δελής, ρώτησε γιατί διαφοροποιείται ο αριθμός των μαθητών στα δημόσια από τα άλλα σχολεία. Οι μαθητές σε κάθε τάξη γυμνασίων Ά και Β΄ Λυκείου, κύριε συνάδελφε, δεν υπερβαίνουν τους 27. Όταν είναι περισσότεροι τάξεις διαιρούνται σε τμήματα και σε πολύ εξαιρετικές περιπτώσεις με αιτιολογημένη απόφαση του Διευθυντή Δευτεροβάθμιας Εκπαίδευσης μπορούν να προσαυξηθούν κατά 10. Στην Γ΄ Λυκείου ο αριθμός των μαθητών ανά τμήμα και στις ομάδες προσανατολισμού, δεν υπερβαίνει τους 25. Στα

Πρότυπα Σχολεία ο αριθμός των μαθητών με απόφαση της Διοικούσας Επιτροπής, είναι κάτω από 27. Στα περισσότερα, είναι 24 μαθητές. Εξαίρεση υπάρχει, βεβαίως, όπως η Βαρβάκειος, Πρότυπο Αναβρύτων,  Ιωνίδειος, όπου έχουν σε κάποια τμήματα 26 και 27, με αιτιολογημένη εισήγηση της Διοικούσας Επιτροπής.

Στα δημόσια, ο αριθμός είναι 25 και όταν υπάρχει ισοβαθμία, τότε, θα γίνεται κλήρωση.

Άρα, λοιπόν, δεν υπάρχει κάποια διαφοροποίηση, «ούτε επί τα χείρω ούτε επί τα βελτίω», υπάρχει η ίδια μεταχείριση και με τα άλλα Πρότυπα Σχολεία.

Το πρόγραμμα που ρωτήσατε ή διατυπώσατε αρκετοί συνάδελφοι των ΔΗΜ.Ω.Σ., δεν είναι διαφορετικό. Το ωρολόγιο πρόγραμμα είναι το ίδιο με όλα τα σχολεία.

Σε ό,τι αφορά τις δραστηριότητες που γίνονται πέραν και εκτός του ωρολογίου προγράμματος, ναι, θα υπάρχουν άλλες δράσεις, έμφαση σε δράσεις που γίνονται και τώρα, γιατί υπάρχει ήδη το ανοιχτό σχολείο, η αυτονομία της σχολικής μονάδας.

Επεξεργαζόμαστε και ένα άλλο νομοσχέδιο το οποίο θα δίνει ακόμη μεγαλύτερη αυτονομία στους διευθυντές των σχολείων. Εδώ θα γίνονται συστηματικά, μεθοδικά, με την ανάλογη αμοιβή των εκπαιδευτικών, με υποχρεωτική παρακολούθηση 10ωρη ανά εβδομάδα των παιδιών.

Θέλω να πω και κάτι άλλο, ότι αυτά εφαρμόζονται εδώ, ώστε να διαχυθούν μετά σε όλη την εκπαίδευση, δεν μένουν κτήμα μόνο αυτών των σχολείων, είτε είναι Δημόσια Ωνάσεια, είτε είναι Πρότυπα Σχολεία, είτε είναι Πειραματικά, γίνονται κτήμα όλης της εκπαίδευσης. Οι παρεμβάσεις που μπορούν να γίνουν για προσαρμογές, γίνονται μόνο στις δράσεις που είναι εκτός ωρολογίου προγράμματος, για όλα τα υπόλοιπα, Ι.Ε.Π., απόφαση Υπουργού, δεν αλλάζει τίποτε.

Εκφράστηκαν πολλές ανησυχίες και από το Κομμουνιστικό Κόμμα, για το προσωπικό, για την καθαριότητα και τη φύλαξη. Το είπα και στην αρχή και θα το επαναλάβω. Το προσωπικό της καθαριότητας και της φύλαξης είναι ευθύνη του Δημοσίου, εκτός, εάν το Ίδρυμα θελήσει με δικές του δαπάνες. Και, μάλιστα, προβλέπονται και διατάξεις για τη μετάθεση αντίστοιχου προσωπικού στα σχολεία αυτά. Είναι ευθύνη, λοιπόν, του Δημοσίου. Αν θελήσει, όμως, το Ίδρυμα να βοηθήσει με δικές του δαπάνες, με πρόσληψη περισσότερου προσωπικού, δεν νομίζω ότι είναι κάτι που πρέπει να μας φοβίζει. Μιλάμε για πρόσθετο προσωπικό, δεδομένου ότι θα αμείβεται απευθείας από το Ίδρυμα.

Απασχόλησε αρκετούς συναδέλφους, γιατί υπάρχει η διατύπωση ότι υπερισχύουν οι διατάξεις της Σύμβασης αυτής των ισχυόντων διατάξεων. Είναι μια πάγια τοποθέτηση, η οποία γίνεται σε ανάλογες συμβάσεις, οι οποίες σε απλά ελληνικά για τους μη νομικούς, σημαίνει ότι υπερισχύουν οι ειδικές διατάξεις των γενικών. Είναι κάτι το οποίο μπαίνει παγίως και αν με ρωτήσετε γιατί; Δεν μπορώ να σας απαντήσω. Είναι κάτι σαν αυτό που λένε οι νομικοί «επιφυλάσσομαι κάθε νομίμου δικαιώματός μου», δεν υπάρχει παράνομο δικαίωμα. Είναι περιττό, αλλά έχει καθιερωθεί έτσι να γίνεται.

Άρα, λοιπόν, κανένας φόβος. Οι ειδικές διατάξεις, οι ειδικές ρυθμίσεις, υπερισχύουν των γενικών, όπως γίνεται, είναι η γενική Αρχή του Δικαίου και δεν υπάρχει καμία ανησυχία.

Ο δημόσιος χαρακτήρας με τη συμμετοχή των μελών στη Διοικούσα, δεν καταλύεται, διότι, όπως σας είπα, την πλειοψηφία την έχει και θα την έχει το Δημόσιο, είναι δημόσια σχολεία.

Ο κ. Τσιρώνης έκανε μια παράθεση των δηλώσεών μου. Απολύτως ισχύουν αυτά τα οποία είπα και αυτά που είπα ισχύουν και για τα Πρότυπα Σχολεία, ισχύουν και για όλα τα σχολεία. Η προσπάθεια δεν περιορίζεται, μπορεί να επικεντρώνεται, εν προκειμένω, και με χορηγία του ιδρύματος στα ΔΗΜ.Ω.Σ., αλλά δεν περιορίζεται εκεί και δεν θα γίνει κτήμα μόνον αυτών των σχολείων.

Νομίζω ότι έχω απαντήσει για την ποσόστωση και για τους εκπαιδευτικούς.

Για το ωράριο των εκπαιδευτικών έχω διευκρινίσει ότι θα έχουν πρόσθετη αμοιβή για πρόσθετη υπηρεσία, γιατί συμμετέχουν σε Ομίλους και Σύνολα έως 24 ώρες το μήνα, δηλαδή, 6 ώρες την εβδομάδα.

Θέλω να πω για τα παιδιά, που θα πάρουν μέρος σε αυτές τις εξετάσεις και οι εκπαιδευτικοί που με αίτησή τους θα θελήσουν να παραμείνουν, δεν επιστρατεύονται, γι’ αυτό σας είπα ότι δεν υπάρχει κατηγοριοποίηση από την πλευρά της πολιτείας, τους δίνεται μία ευκαιρία και μία δυνατότητα.

Θα ήθελα να μου επιτρέψετε να αναφέρω την προσωπική μου εμπειρία όσο σημασία έχει. Όταν ιδρύθηκαν την προηγούμενη τετραετία σχολεία στη δικιά μου περιφέρεια, Πειραματικά και Πρότυπα, είχαν κατέβει οι εκπαιδευτικοί στο δρόμο και με κατηγορούσαν ότι χρησιμοποιώ τα παιδιά σαν πειραματόζωα. Το ξέρετε ότι τώρα έρχονται και ζητούν να υπάρχει μεγαλύτερος αριθμός και ότι χρειάστηκε να εξηγήσω, γιατί δεν γίνεται Ωνάσεια Σχολεία στο νομό Μαγνησίας και σε άλλους νομούς της Θεσσαλίας.

Η πράξη και η εφαρμογή δείχνει, ότι ούτε τα παιδιά αδικούνται- είναι μια προσπάθεια πολύ συστηματική και καλή- αλλά και οι εκπαιδευτικοί δεν αδικούνται. Οι εκπαιδευτικοί θέλουν να προσφέρουν, να επιμορφωθούν, να βελτιωθούν και η δυνατότητα τους δίνεται εδώ με δαπάνες του Ιδρύματος- καταγράφεται στη σύμβαση- και θέλω να πιστέψετε- κάποιοι εδώ εκ των παρισταμένων έχουν ασκήσει και διοίκηση- δεν είναι τόσο εύκολη η άσκηση να προστατεύσουμε τα συμφέροντα των παιδιών, που αυτός ο σκοπός και ο στόχος του Υπουργείου, χωρίς να κάμπτονται αυτά σε βάρος των εκπαιδευτικών, χωρίς να κάμπτεται αυτή η προσπάθεια μας για να εξυπηρετήσουμε τους εκπαιδευτικούς. Πρέπει και οι δύο συνεργοί, οι συνεργάτες στην εκπαίδευση, να είναι ευχαριστημένοι. Αυτό δεν είναι πάντα εύκολο. Οι εκπαιδευτικοί το καταλαβαίνουν και σας βεβαιώνω, ότι και θέλουν και επιθυμούν. Οι λίγες φωνές που ακούγονται και οι αντιρρήσεις των γονιών, έχουν να κάνουν, το είπε κάποιος συνάδερφος, σε πληροφόρηση η οποία δεν είναι επαρκής και νομίζω με τη συζήτηση που έγινε σήμερα, αυτό πια δεν θα ισχύει.

Σχετικά με τους ψυχολόγους και τους κοινωνικούς λειτουργούς, οι ψυχολόγοι και οι κοινωνικοί λειτουργοί θα είναι από αυτούς που υπηρετούν ήδη στη δημόσια Δευτεροβάθμια Εκπαίδευση και θα επιλέγονται από τη ΔΗΜ.Ω.Σ. με μια διαδικασία που ορίζεται στη σύμβαση, δηλαδή θα λαμβάνεται υπόψη η επιστημονική τους κατάρτιση, τα ακαδημαϊκά τους προσόντα, η εμπειρία τους στο γνωστικό αντικείμενο, η τυχόν προϋπηρεσία σε σχολεία, η παρακολούθηση προγραμμάτων, η συμμετοχή σε μορφές παιδαγωγικής καθοδήγησης, επαγγελματικής επάρκειας, απόδοσης. Το Ίδρυμα, εάν δεν υπάρχει συμπλήρωση των θέσεων αυτών, θα μπορεί με δικές του δαπάνες και με τις αυστηρές προδιαγραφές που το ίδιο θέτει- δεν κάνει εκπτώσεις- να προσλαμβάνει περισσότερους ψυχολόγους, κοινωνικούς λειτουργούς, νοσηλευτές και επιστήμονες και να συμπληρώνει αυτούς που ήδη υπηρετούν ή να στελεχωθούν επαρκέστερα οι όμιλοι και τα σύνολα. Οι συνάδελφοι που είναι εδώ- ο κ.Δελής το ξέρει πολύ καλά, γιατί έχει κάνει πολλές σχετικές ερωτήσεις- ξέρουν, ότι δεν βρίσκουμε ψυχολόγους και τέτοιες ειδικότητες πάντοτε. Αναγκαζόμαστε πολλές φορές να καταφύγουμε σε τοπικές ειδικές προσκλήσεις, γιατί δεν υπάρχει ενδιαφέρον, άρα λοιπόν, η διάθεση του Ιδρύματος να ενισχύσει με δικά του χρήματα, δεν νομίζω ότι είναι κάτι το οποίο πρέπει να μας ξενίζει ή να μας προβληματίζει.

Οι εξετάσεις θα είναι εξετάσεις όπως γίνονται σε όλα τα πρότυπα και δεξιότητας και όπως σας είπα και πριν, δεν ξηλώνουμε εκπαιδευτικούς, δεν απομακρύνουμε μαθητές, ούτε τους επιστρατεύουμε, τους δίνουμε το περιθώριο, τα παιδιά τα οποία ήδη φοιτούν- απάντησε και ο κ. Παπαδημητρίου σε αυτή την ερώτηση- θα συνεχίσουν να φοιτούν και δεν θα αποκλείονται, εάν το θέλουν, από τις δράσεις που υπάρχουν στα σχολεία. Εάν κάποια παιδιά νιώσουν, ότι δεν μπορούν να υποστηρίξουν το εγχείρημα αυτό και φοιτούν ήδη, υπάρχει πάντοτε πρόνοια εκ των Διευθυντών Εκπαίδευσης της Δευτεροβάθμιας, εν προκειμένου, να φροντίσει για τα παιδιά αυτά. Είναι στην ευθύνη του Υπουργείου και είναι και η διάθεση όλων των εκπαιδευτικών, να βοηθήσουν και το μεγάλο θέμα της αποδοχής, που αναφέρθηκε, δεν υπάρχει στις περιοχές που ήδη λειτουργούν. Έχουν φτάσει στο Υπουργείο 22 αιτήσεις από δήμους, νομίζω, που θα ήθελαν να λειτουργήσουν και άλλα σχολεία εκεί. Μη νομίζετε, εγώ δεν δαιμονοποιώ, ούτε την αγωνία τη δική σας- εννοείται- αλλά ούτε και των γονιών και κάποιες φορές και των εκπαιδευτικών. Δεν είναι κάτι το οποίο στην πράξη θα βεβαιωθεί, δεν θα έρθουν μετά από τη λειτουργία των σχολείων και θα κατηγορήσουν κάποιον. Θα δείτε, ότι θα είναι απολύτως ευχαριστημένα και παιδιά που έχουν τη διάθεση και τη δυνατότητα χωρίς, οικονομικά οι γονείς τους να μπορούν να το υποστηρίξουν, θα το κάνουν.

Αναφερθήκατε και στο ψηφιακό φροντιστήριο και την ψηφιακή ενίσχυση. Καλώς κάνει το Ίδρυμα και συμφωνεί στο να βοηθήσει και εκείνο. Στο ψηφιακό φροντιστήριο, κυρία Τσαπανίδου, που ήδη λειτουργεί, ήδη έχει δώσει εντολή ο Υπουργός, να περιληφθούν και δεξιότητες, όλα αυτά τα θέματα, τα οποία τώρα πια στα δημόσια Ωνάσεια σχολεία θα τα θέτουν, ώστε τα παιδιά που θα συμμετέχουν σε αυτό το δωρεάν ψηφιακό φροντιστήριο και με ευθύνη του Υπουργείου, να έχουν αυτή την ενίσχυση. Υπάρχει ψηφιακό φροντιστήριο και για την 5η Δημοτικό μέχρι και την 2α Λυκείου και υπάρχει και το ψηφιακό φροντιστήριο για την 3η Λυκείου, είναι δύο διαφορετικά πράγματα. Άρα λοιπόν, θα υπάρχει αυτή η πρόνοια από την πλευρά του Υπουργείου μας.

Σχετικά με τον Εύοσμο και την βιωσιμότητα του σχολείου, απάντησε ήδη και ο πρόεδρος του Ιδρύματος, ότι δεν έχουν εγκαταλείψει τίποτα και ανέφερε χαρακτηριστικά για να ενισχύσει αυτή του την απάντηση, το ότι στα Ωνάσεια, παρότι δεν έχουν κάποια νομική δέσμευση και υποχρέωση, δεν το έχουν εγκαταλείψει τα τελευταία χρόνια και ανέφερε και υποτροφίες που δίνουν. Για τον Εύοσμο, θα μου επιστρέψει ο κ. Δελής να ανατρέξω σε μια ενημέρωση που έχω, ότι έχουν προτεραιοποιηθεί τα σχολεία στο πρόγραμμα «ΜΑΡΙΕΤΤΑ-ΓΙΑΝΝΑΚΟΥ», γιατί είναι κάτι το οποίο το ήθελε ο Υπουργός.

Υπάρχουν λοιπόν επτά σχολεία, τα οποία κατά προτεραιότητα με το πρόγραμμα Μαριέττα Γιαννάκου, που όπως ξέρετε είναι 250 εκατομμύρια για τη σχολική στέγη και άλλα 100 που έδωσαν οι τραπεζίτες, οι ελληνικές τράπεζες, είναι χρήματα τα οποία θα χρησιμοποιηθούν σε πρώτη φάση για τα σχολεία τα οποία έχουν ανάγκη ενίσχυσης.

Ελπίζω να απάντησα σε όλες τις ερωτήσεις. Θα σας ευχαριστήσω πάλι για τη διάθεση να ενισχύσετε και να συμμετάσχετε ειλικρινώς σε αυτή την πρωτοβουλία που έχει το Υπουργείο την οποία όλοι μας και προσωπικά την πιστεύω απεριόριστα. Μέσα στην ημέρα θα έχει κατατεθεί και η τροπολογία ώστε να τη συζητήσουμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ(Πρόεδρος της Επιτροπής)**: Ευχαριστούμε πολύ κυρία Υπουργέ, για την λεπτομερή αναφορά σας στις απορίες.

Κυρίες και κύριοι συνάδελφοι, ολοκληρώθηκε η επεξεργασία και εξέταση σχεδίου νόμου του Υπουργείου Παιδείας Θρησκευμάτων και Αθλητισμού και στο σημείο αυτό ανακεφαλαιώνουμε τις θέσεις των κομμάτων. Ο Εισηγητής της Πλειοψηφίας, κ. Ιωάννης Λοβέρδος ψήφισε υπέρ. Ο Εισηγητής της Μειοψηφίας κ. Στέφανος Παραστατίδης με επιφύλαξη. Η Ειδική Αγορήτρια από το Συνασπισμό Ριζοσπαστικής Αριστεράς - Προοδευτική Συμμαχία, κυρία Παρθένα Τσαπανίδου ψήφισε με επιφύλαξη. Ο Ειδικός Αγορητής της Κοινοβουλευτικής Ομάδας Κομμουνιστικό Κόμμα Ελλάδας, κ. Δελής ψήφισε κατά. Η Ειδική Αγορήτρια από την Ελληνική Λύση - Κυριάκος Βελόπουλος, κυρία Χάιδω Ασημακοπούλου με επιφύλαξη. Η Ειδική Αγορήτρια από την Νέα Αριστερά, κυρία Μερόπη Τζούφη ψήφισε κατά. Ο Ειδικός Αγορητής της Κοινοβουλευτικής Ομάδας Δημοκρατικό Πατριωτικό Κίνημα – ΝΙΚΗ, κ. Σπυρίδων Τσιρώνης με επιφύλαξη. Ο Ειδικός Αγορητής της Κοινοβουλευτικής Ομάδας Πλεύση Ελευθερίας - Ζωή Κωνσταντοπούλου, κ. Αδαμάντιος Καραναστάσης με επιφύλαξη και ο Ειδικός Αγορητής της Κοινοβουλευτικής Ομάδας Σπαρτιάτες, κ. Ιωάννης Κόντης με επιφύλαξη. Συνεπώς, όπως προκύπτει από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Παιδείας Θρησκευμάτων και Αθλητισμού «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων» γίνεται δεκτό επί της αρχής, επί των άρθρων και στο σύνολό του ως έχει, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Αμυράς Γεώργιος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

Τέλος και περί ώρα 17.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**